Microsoft Danmark Online Store - Betingelser for brug og salgsvilkår\n>Betingelser for brug og salgsvilkår VILKÅR FOR BRUG OG SALGOpdateret Oktober 2015Velkommen til Microsoft Online Store på www.microsoftstore.com (“Microsoft Store” eller “Webstedet”). Microsoft Store er et websted, der drives af Microsoft Ireland Operations Limited, på adressen The Atrium Building, Block B, Carmanhall Road, Sandyford Business Estate, Dublin 18, Irland (samlet “Microsoft”, “Vi”, “Os”, “Vores”).Gennem Microsoft Store giver Microsoft Dem adgang til en lang række ressourcer, herunder Webstedet, oplysninger om software, tjenester og andre varer, der muligvis kan eller ikke kan købes, download-områder samt software og værktøjer (samlet “Tjenester”). Tjenesterne, herunder eventuelle opdateringer, forbedringer, nye funktioner og/eller tilføjelsen af eventuelle nye webegenskaber, er underlagt disse vilkår for brug og salg (“Vilkår for brug og salg”). Ved at bruge Webstedet, købe produkter i Microsoft Store eller bruge vores Tjenester accepterer De og indvilliger i disse Vilkår for brug og salg, Microsofts erklæring om beskyttelse af personlige oplysninger (se afsnittet om BESKYTTELSE AF PERSONLIGE OPLYSNINGER nedenfor) og alle andre gældende vilkår og betingelser, politikker eller ansvarsfraskrivelser, der henvises til heri, og som der er adgang til via de relaterede hyperlinks (samlet kaldet “Microsoft Store-politikker”). Microsoft Store-politikkerne findes også i Microsoft Store. Vi opfordrer Dem til at læse Microsoft Store-politikkerne grundigt. Disse Vilkår for brug og salg og Microsofts erklæring om beskyttelse af personlige oplysninger (“Kontrakten”) udgør den fuldstændige aftale mellem Dem og Microsoft og træder i stedet for alle tidligere aftaler, løfter, forsikringer, garantier, indeståelser og forståelser af nogen art, uanset om disse er skriftlige eller mundtlige, vedrørende deres emne. Vilkår for Deres brug af Microsoft StoreBEGRÆNSNING AF PERSONLIG OG IKKE-KOMMERCIEL BRUGMedmindre andet er angivet, er Microsoft Store og Tjenesterne til Deres personlige og ikke-kommercielle brug. De må ikke kommercielt distribuere, udgive, licensere eller sælge nogen form for data eller tjenester, som stammer fra Microsoft Store eller Tjenesterne. SPECIFIK MEDDELELSE FOR DOKUMENTER, DER ER TILGÆNGELIGE PÅ MICROSOFT STORE-WEBSTEDETTilladelse til at bruge Dokumenter (som f.eks. hvidbøger, pressemeddelelser, dataark og FAQs) fra Microsoft Store og Tjenesterne gives, forudsat at (1) nedenstående copyrightnotits: “© 2015 Microsoft Corporation. Alle rettigheder forbeholdes.” fremstår på alle kopier, og at både ophavsretsnotitsen og denne meddelelse om tilladelse fremstår, (2) brug af sådanne Dokumenter fra Microsoft Store eller Tjenesterne udelukkende er til informativ og ikke-kommerciel eller personlig brug og ikke vil blive kopieret eller offentliggjort på nogen netværkscomputer eller udsendt på noget medium, medmindre det er tilladt i henhold til undtagelser under de gældende ophavsretlige love og (3) ingen ændringer foretages på nogen Dokumenter. Akkrediterede uddannelsesinstitutioner, som f.eks. grundskoler og overbygningsskoler, universiteter, private/offentlige gymnasier og statsgymnasier, kan downloade og reproducere Dokumenter til distribution i undervisningslokalerne. Distribution uden for undervisningslokalerne kræver udtrykkelig skriftlig tilladelse fra Microsoft. Brug til enhver anden form er udtrykkeligt forbudt i henhold til loven og kan medføre civil og kriminel straf. Overtrædere vil blive retsforfulgt i videst muligt omfang.De herover angivne Dokumenter inkluderer ikke design eller layout af webstedet Microsoft.com, Webstedet eller andre websteder ejet, administreret, licenseret eller styret af Microsoft. Elementer af Microsoft-websteder, herunder Webstedet, er beskyttet af love om vareudstyr, varemærker, illoyal konkurrence og andre love, og må ikke kopieres eller imiteres delvist eller i deres helhed. Logoer, grafik, lyd eller billeder fra Microsoft-websteder, herunder Webstedet, må ikke kopieres, videretransmitteres eller gøres tilgængelige, medmindre det udtrykkeligt er blevet tilladt af Microsoft eller den gældende lovgivning.Dokumenterne og relateret grafik, som er offentliggjort på Microsoft Store eller Tjenesterne, kan indeholde tekniske unøjagtigheder eller typografiske fejl. Ændringer tilføjes jævnligt til oplysningerne heri. Microsoft og/eller Microsofts respektive leverandører kan når som helst lave forbedringer og/eller ændringer i produktet eller produkterne og/eller programmet eller programmerne, der er beskrevet heri.MEDLEMSKONTO, ADGANGSKODE OG SIKKERHEDHvis Microsoft Store eller nogen af Tjenesterne kræver, at De åbner en konto, skal De fuldføre registreringsprocessen med aktuelle, fyldestgørende og nøjagtige oplysninger som anmodet i den pågældende registreringsformular. De skal også vælge en adgangskode og et brugernavn. De skal muligvis også acceptere en serviceaftale eller separate brugervilkår som betingelse for at åbne kontoen. De er ansvarlig for at holde Deres kontooplysninger og adgangskode fortrolige og er ansvarlig for al aktivitet, der forekommer under Deres konto. De accepterer at underrette Microsoft straks i tilfælde af uautoriseret brug af Deres konto eller ved andre former for brud på sikkerheden.INGEN ULOVLIG ELLER FORBUDT BRUGSom betingelse for Deres brug af Tjenesterne indestår De for, at De ikke bruger Tjenesterne til noget formål, der er ulovligt eller forbudt i henhold til disse vilkår, betingelser eller bemærkninger. De må ikke bruge Tjenesterne på nogen måde, der kan skade, deaktivere, overbelaste eller forringe nogen Microsoft-server eller de netværk, der er forbundet til en Microsoft-server, eller gribe ind i andre parters brug og nytte af tjenester. De må ikke forsøge at opnå uautoriseret adgang til nogen Tjenester, andre konti, computersystemer eller netværk, der er forbundet til en Microsoft-server eller til nogen af Tjenesterne, gennem hacking, adgangskode-mining eller på nogen anden måde. De må ikke erhverve eller forsøge at erhverve materialer eller oplysninger på måder, der ikke bevidst er gjort tilgængelige gennem Tjenesterne. De må ikke bruge Tjenesterne på en måde, der krænker tredjemands rettigheder, herunder, men ikke begrænset til, forsætlig forvoldelse af skade på en person eller enhed, herunder Microsoft.Microsoft forbeholder sig retten til når som helst at videregive alle oplysninger, hvoraf afsløring er nødvendig for at overholde gældende lovgivning, regler, juridiske processer eller offentligt anmodninger, eller til at redigere, afvise at postere eller at fjerne oplysninger eller materiale, i sin helhed eller delvist, hvor der er rimeligt belæg for at gøre dette.MATERIALER, SOM DE LEVERER TIL MICROSOFT STORE ELLER OFFENTLIGGØR PÅ WEBSTEDETMicrosoft påberåber sig ikke ejerskab af de materialer De giver til Microsoft (herunder feedback, vurderinger og forslag) eller poster, uploader, giver input om eller sender til en Tjeneste eller dens tilknyttede tjenester til gennemsyn af den almindelige offentlighed, eller af medlemmer af en offentlig eller privat gruppe, (hver en “Fremsendelse” og samlet “Fremsendelser”). Microsoft har imidlertid ret til at bruge Deres Fremsendelse, herunder Deres navn, til det formål, som det blev fremsendt til.Der betales ingen kompensation for brugen af Deres Fremsendelse. Microsoft er ikke forpligtet til at poste eller bruge nogen Fremsendelse, De måtte levere, og Microsoft kan fjerne enhver Fremsendelse når som helst efter eget valg.De indestår for og erklærer, at De ejer eller på anden måde administrerer alle rettighederne til Deres Fremsendelse som beskrevet i disse Vilkår for brug og salg, herunder, men ikke begrænset til alle de rettigheder, der er nødvendige for at levere, poste, overføre, give input til eller sende Fremsendelserne.FREMSENDELSESPOLITIK FOR UANMODEDE IDEERMicrosoft eller Microsofts medarbejdere accepterer ikke eller vurderer ikke uanmodede ideer, herunder ideer til nye reklamekampagner, nye kampagner, nye produkter eller teknologier, processer, materialer, marketingplaner eller nye produktnavne. INDSEND VENLIGST IKKE ORIGINALT KREATIVT ARTWORK, IDEER, EKSEMPLER, DEMOER ELLER ANDET ARBEJDE. Det eneste formål med denne politik er at undgå potentielle misforståelser eller tvister i de tilfælde, hvor Microsofts produkter eller marketingstrategier kan synes at ligne ideer, der er blevet indsendt til Microsoft. Indsend derfor ikke uanmodede ideer til Microsoft eller nogen hos Microsoft. Hvis De, på trods af vores anmodning om ikke at indsende Deres ideer og materiale, stadig indsender dem, beder vi Dem forstå, at Microsoft ikke giver nogen forsikringer om, at Deres ideer og materiale vil blive behandlet fortroligt eller som Deres ejendom.HYPERLINKS TIL TREDJEMANDSWEBSTEDERMicrosoft Store kan indeholde links til tredjemandswebsteder, som giver Dem mulighed for at forlade Webstedet. Disse tilknyttede websteder kontrolleres ikke af Microsoft, og Microsoft er ikke ansvarlig for indholdet af noget tilknyttet websted eller noget hyperlink på et tilknyttet websted eller ændringer eller opdateringer på sådanne websteder. Microsoft leverer kun disse hyperlinks som en hjælp til Dem, og inkluderingen af et hyperlink er ikke ensbetydende med Microsofts godkendelse af webstedet. Deres brug af tredjemandswebstedet kan være underlagt den pågældende tredjemands vilkår og betingelser.Vilkår for salget af Produkter til DemGEOGRAFISK TILGÆNGELIGHEDMicrosoft Store er beregnet til brug af kunder, som bor i det område, som serviceres af dette Websted, og der kan være begrænsninger mht., hvor vi kan levere produkter som angivet i vores leveringspolitikker. For at gennemføre Deres køb skal De have en gyldig fakturerings- og leveringsadresse i det pågældende område. Yderligere oplysninger finder De under Bestillinger. KUN SLUTBRUGERE De skal være slutbruger for at kunne købe produkter i Microsoft Store. Forhandlere er ikke berettigede til at købe via Webstedet.EKSPORTBEGRÆNSNINGERProdukter, der købes via Microsoft Store (herunder hardware, software og softwareoverførsler) kan være underlagt told- og eksportkontrollovgivninger og -forordninger. De er indforstået med at overholde alle internationale og nationale love og forordninger, der gælder for Dem i forbindelse med sådanne produkter.NØJAGTIGHED AF FAKTURERINGS- OG KONTOOPLYSNINGERDe indvilliger i at tilvejebringe aktuelle, fuldstændige og nøjagtige købs- og kontooplysninger for alle køb, der foretages i Microsoft Store. De indvilliger i straks at opdatere Deres konto og andre oplysninger, herunder Deres e-mail-adresse, kreditkortnumre og udløbsdatoer, så vi kan gennemføre Deres transaktioner og kontakte Dem i det relevante omfang i forbindelse med Deres transaktioner. PRODUKTERS TILGÆNGELIGHED OG ANTAL SAMT ORDREBEGRÆNSNINGERProduktpriser og tilgængelighed kan ændres til enhver tid og uden forudgående varsel, men De vil altid blive opkrævet den pris, der er angivet på det tidspunkt, hvor De bekræfter bestillingen. Microsoft kan sætte en begrænsning på de mængder, der kan købes pr. bestilling, pr. konto, pr. kreditkort, pr. person eller pr. husstand, og De vil blive informeret om en sådan begrænsning på Webstedet, eller inden vi accepterer Deres bestilling. Microsoft kan nægte eller afvise en bestilling til enhver tid og refundere et evt. beløb, De har betalt for bestillingen, af lovlige årsager, som omfatter, men ikke er begrænset til, hvis De ikke har overholdt de betingelser, der er angivet på tidspunktet for bestillingen, hvis Deres betaling ikke kan behandles, i hvis de bestilte produkter eller tjenester ikke er tilgængelige, eller åbenlyse fejl på Webstedet eller fejl, der er opstået i forbindelse med Deres bestilling. Kreditnotaer eller refusionsbeviser vil blive udstedt via samme indbetalingsmetode og -konto, som der blev anvendt til at afgive bestillingen, medmindre De udtrykkeligt har aftalt andet. Hvis vi ikke kan levere de produkter eller tjenester, De har bestilt, vil vi kontakte Dem og muligvis tilbyde Dem et alternativt produkt i stedet. Hvis De ikke vælger at købe det alternative produkt, vil vi annullere Deres bestilling. I tilfælde af åbenlyse fejl på Webstedet eller i forbindelse med Deres bestilling forbeholder vi os ret til at korrigere fejlen og opkræve Dem for den korrekte pris. I den situation vil vi kontakte Dem og tilbyde Dem muligheden for at købe produktet til den korrekte pris eller annullere Deres bestilling. Medmindre der er nævnt en specifik leveringsperiode på det tidspunkt, hvor De afgiver Deres bestilling, vil Deres produkter eller tjenester blive leveret uden unødig forsinkelse og inden for maksimalt tredive (30) dage efter datoen for Deres bestilling. Vi er ikke ansvarlige for pakker, der ikke er leveret, såfremt fragtmanden kan tilvejebringe tilfredsstillende bevis på levering til adressen, som De har angivet. Yderligere oplysninger finder De under Bestillinger. SOFTWAREKØB OG LICENSVILKÅRSoftware, der er gjort tilgængelig til download fra Microsoft Store (“Software”), og andre varer (herunder tjenester), som er tilgængelige på Microsoft Store eller Tjenesterne, er ophavsretligt beskyttet arbejde tilhørende Microsoft og/eller Microsofts leverandører. Når De køber Software, køber De faktisk en licens til at bruge Softwaren, ikke selve Softwaren. Softwarelicenser, der købes i Microsoft Store, er underlagt den licensaftale, der følger med Softwareproduktet (“Licensaftalen”). De skal acceptere vilkårene og betingelserne i Licensaftalen på det tidspunkt, hvor De installerer Softwaren. KONTAKT MICROSOFT STORE (SOM BESKREVET I AFSNITTET OM MEDDELELSER OG KOMMUNIKATION NEDENFOR), HVIS DE ØNSKER AT LÆSE EN KOPI AF DEN GÆLDENDE LICENSAFTALE UDEN OMKOSTNINGER, INDEN DE ÅBNER SOFTWAREN. Enhver form for reproduktion eller videredistribution af Softwaren eller varer, som ikke er i overensstemmelse med den relevante Licensaftale og gældende lovgivning, er udtrykkeligt forbudt i henhold til loven og kan medføre civil og kriminel straf. Overtrædere risikerer at blive retsforfulgt i videst muligt omfang. MICROSOFT KAN SOM EN HJÆLP TIL DEM GØRE VÆRKTØJER OG HJÆLPEPROGRAMMER TILGÆNGELIGE SOM EN DEL AF MICROSOFT STORE ELLER TJENESTERNE ELLER I MICROSOFTS SOFTWARE ELLER VARER TIL BRUG OG/ELLER DOWNLOAD, SOM IKKE ER EN DEL AF DET PRODUKT ELLER DE TJENESTER, DER SÆLGES. I DET OMFANG GÆLDENDE LOVGIVNING GØR DET MULIGT GIVER MICROSOFT INGEN FORSIKRINGER MED HENSYN TIL NØJAGTIGHEDEN AF RESULTATER ELLER OUTPUT EFTER BRUG AF SÅDANNE VÆRKTØJER ELLER HJÆLPEPROGRAMMER. De bedes respektere andre parters immaterielle ejendomsrettigheder ved brug af de værktøjer og hjælpeprogrammer, der er gjort tilgængelige i Tjenesterne eller i Microsofts Softwareprodukter eller varer. ELEKTRONISKE SOFTWAREOVERFØRSLERElektroniske Softwareoverførselsprodukter leveres til Dem ved at gøre et overførselslink tilgængeligt i Deres Microsoft-konto (tidligere kendt som “Windows Live ID”), som er knyttet til Deres produktkøb. I henhold til nedenstående afsnit opbevarer vi overførselslinket og den relaterede digitale nøgle på Deres Microsoft-konto i tre (3) år efter købsdatoen. For abonnementsbaserede elektroniske softwareoverførselsprodukter kan der gælde andre vilkår og opbevaringsrettigheder, som De vil blive bedt om at gennemse og acceptere på tidspunktet for Deres abonnement. De accepterer, at vi til enhver tid kan annullere eller ændre vores opbevaringsprogram for digitale nøgler. De accepterer desuden, at vi kan bringe supporteringen af nøgleopbevaring til ophør for et eller flere produkter til enhver tid af lovlige årsager, herunder, ved eksempel, slutningen af produktsupportens livscyklus, hvorefter De ikke længere vil have adgang til overførselslinket eller til den digitale nøgle. Hvis vi annullerer eller ændrer vores program, så De ikke længere har adgang til overførselslinket eller de(n) digitale nøgle(r) på Deres konto, giver vi Dem mindst 90 dages forudgående varsel via kontaktoplysningerne til den tilknyttede Microsoft-konto.ANDRE VILKÅR OG BETINGELSER Ud over Software og elektroniske softwareoverførselsprodukter kan De også blive tilbudt andre produkter og tjenester, der kan købes eller afprøves i Microsoft Store, og som er underlagt separate slutbrugerlicensaftaler, brugervilkår, serviceaftalevilkår eller andre vilkår og betingelser. Hvis De køber eller bruger disse produkter, skal De muligvis også acceptere disse vilkår som betingelse for købet, installationen eller anvendelsen. AUTOMATISK FORNYELSE AF PRODUKTERHvis automatisk fornyelse er tilladt i Deres land, region, provins eller stat, kan De købe abonnementer af os, som automatisk fornyes. Såfremt De køber sådanne abonnementsprodukter og angiver en betalingsmetode over for os, gør De følgende: (i) erklærer, at De er bemyndiget til at bruge den betalingsmetode, De angiver, og at de betalingsoplysninger, De angiver, er korrekte og nøjagtige, (ii) bemyndiger Microsoft til at fakturere Dem for disse tjenester eller det tilgængelige indhold ved hjælp af Deres betalingsmetode og (iii) bemyndiger Microsoft til at fakturere Dem for enhver betalt funktion i disse tjenester, som De vælger at tilmelde Dem eller bruge, mens denne aftale er i kraft. Vi giver Dem besked per mail, før vi automatisk fornyer ethvert abonnementsprodukt. Når vi har informeret Dem om, at Deres abonnement automatisk fornys, kan vi forny Deres tjenester automatisk og opkræve betaling til den aktuelle pris for fornyelsesperioden. Vi vil også minde Dem om, at vi vil opkræve betaling via Deres valgte betalingsmetode for fornyelsen af disse tjenester, hvad enten den var arkiveret på datoen for fornyelse eller oplyst senere. Vi vil også vejlede Dem i, hvordan De kan annullere disse tjenester. De skal annullere disse tjenester inden datoen for fornyelse, hvis De vil undgå at blive faktureret for fornyelsen.PRIS OG BETALINGPrisen for produkter i Microsoft Store vil være som angivet på Webstedet. Hvis vi har en Microsoft Store-forhandler i Deres land eller region, kan de priser, det produktsortiment og de kampagner, der tilbydes på Webstedet, til enhver tid variere i forhold til, hvad der tilbydes eller er tilgængeligt hos vores forhandlere. Microsoft garanterer ikke, at en pris, et produkt eller en kampagne, der tilbydes på internettet, også vil være tilgængelig eller gyldig hos en forhandler. Microsoft garanterer ligeledes ikke, at en pris, et produkt eller en kampagne, der tilbydes hos en forhandler, også vil være tilgængelig eller gyldig på internettet. Prisfastsættelsen i Microsoft Store er baseret på salg af Software og hardware til individuelle slutbrugere. Hvis De er indkøber for en kommerciel organisation, en undervisningsinstitution eller en offentlig myndighed, bedes De kontakte os for at få flere oplysninger om vores volumenlicensprogrammer.Microsoft Store har ikke en prismatchgaranti. Den vil ikke matche den annoncerede pris, som andre forhandlere sætter på de samme varer.Vi kan vælge at tilbyde Dem mulighed for at forudbestille et produkt fra vores Websted, før det kommer på markedet. Et kreditkort er påkrævet ved forudbestillinger, men der opkræves ikke noget beløb på Deres kreditkort, før Deres bestilling er afsendt eller produktet er gjort tilgængeligt for Dem via overførsel. Dog kan der indhentes en autorisation eller foretages en lille, midlertidig opkrævning på Deres kredit- eller debetkort som følge af Deres forudbestilling. Bemærk, at vi ikke kan opkræve et beløb på Deres kort og gennemføre Deres bestilling, såfremt Deres kort udløber mellem den dato, De har forudbestilt varen, og den dato, varen bliver tilgængelig. Sørg for altid at holde Deres fakturerings- og kontaktoplysninger opdateret. Hvis den annoncerede pris på produktet falder mellem den dato, hvor De indgav en forudbestilling, og den dato, hvor produktet er tilgængeligt via overførsel, opkræver vi den laveste pris fra Dem. Hvis De bemærker, at vi har sænket prisen på en vare, De for nylig har forudbestilt, skal De blot kontakte Salg og support. Så udsteder vi med glæde en refusion eller yder kredit for differencen afhængig af forholdene.Forudbestillinger kan til enhver tid gennemses, opdateres eller annulleres, før varerne bliver tilgængelige via overførsel eller gjort klar til afsendelse. Kontakt Salg og support, hvis De ønsker at gennemse, opdatere eller annullere en forudbestilling. Vi vil angive det på webstedet, hvis der gælder andre vilkår for forudbestilling for et specifikt produkt. Når Deres forudbestilling er afsendt eller gjort tilgængelig via overførsel, vil vores normale returneringspolitikker være gældende. Yderligere oplysninger finder De under Bestillinger. Priser, der vises på Webstedet, inkluderer alle skatter og afgifter (“Skatter”), som kan være gældende for Deres køb. Priser, der vises på Webstedet, inkluderer også leveringsomkostninger. De skal udtrykkeligt acceptere enhver yderligere relevant omkostning eller opkrævning. Leveringsomkostninger (eller enhver anden opkrævning) lægges til Deres ordrebeløb og vises på udtjekningssiden. De har mulighed for at gennemse alle leveringsomkostninger samt andre relevante opkrævninger, som er gældende for Deres køb, før De bekræfter Deres køb. Hver enkelt vare i Deres indkøbsvogn vises med den aktuelle varepris. Produkttilbud i Microsoft Store udgør ikke bindende tilbud fra os. Ved at klikke på “gennemfør køb” eller en lignende knap til at sende Deres bestilling til os, foretager De et bindende tilbud i forbindelse med alle produkterne i Deres indkøbsvogn. Hvis vi accepterer Deres bestilling, modtager De en automatisk you will receive an automated e-mail med købsbekræftelse. Denne e-mail gennemfører købskontrakten. Microsoft Store tilbyder forskellige betalingsmuligheder som defineret på vores Websted. De kan købe varer fra Microsoft Store med alle af følgende korttyper: Visa, MasterCard og American Express. De kan også købe varer fra Microsoft Store med PayPal. Microsoft Store tager ikke imod checks, pengeanvisninger, Microsoft Retail-gavekort eller andre former for betaling. På nuværende tidspunkt kan Microsoft Retail-gavekort kun bruges i Microsoft Store-detailsteder med ret til andel i udbytte. Vi forbeholder os ret til at ændre vores betalingsmuligheder til enhver tid og af en hvilken som helst grund. Såfremt tilbud oprettes i Deres lokale valuta og skal betales i en anden valuta med et internationalt kreditkort, afhænger den endelige pris af de udenlandske valutakurser, skatter og gebyrer, som Deres bank eller udstederen af Deres internationale kreditkort anvender. Disse transaktioner kan være underlagt skatter og/eller gebyrer på internationale transaktioner, som ikke opkræves af Microsoft Store. Hvis De siger ja til et tilbud om prøveperiode, skal De opsige tjenesten ved udløbet af prøveperioden, hvis De vil undgå at pådrage Dem nye omkostninger, medmindre vi meddeler Dem noget andet. Hvis De ikke opsiger tjenesten ved udløbet af prøveperioden, kan vi opkræve et gebyr for tjenesten.RETURNERINGSPOLITIKDenne returneringspolitik er gældende som supplement til eventuelle juridiske garantier eller andre lovbestemte returneringsrettigheder, som De måtte have i henhold til lovgivningen (se afsnittet om Produktgarantier nedenfor). De er underlagt vores returneringskriterier og kan inden for tredive (30) kalenderdage trække Dem tilbage fra købskontrakten og anmode om en refusion uden at give nogen grund hertil. Tilbagetrækningsperioden udløber efter tredive (30) kalenderdage fra:For overførselsklare produkter, når produkterne leveres elektronisk til Deres konto og gøres tilgængelige via overførsel. For overførselsklare abonnementer og tjenester, når De klikker på bestillingsknappen i udtjekningsprocessen. Vi begynder muligvis at levere abonnementet eller tjenesten øjeblikkeligt efter Deres køb.For fysiske/ikke-overførselsklare produkter, levering.For forudbestilte, overførselsklare produkter og abonnementer, når produkterne leveres elektronisk til Deres konto og gøres tilgængelige via overførsel. For forudbestilte, fysiske/ikke-overførselsklare produkter, når produkterne leveres. I tilfælde af produkter, der bestilles på en gang og leveres separat, når det sidste produkt leveres eller gøres tilgængeligt.I tilfælde af et produkt, der består af adskillige mængder eller stykker, når den sidste mængde eller det sidste stykke leveres eller gøres tilgængeligt.I tilfælde af almindelig levering af produkter i løbet af en bestemt tidsperiode, når det første produkt leveres eller gøres tilgængeligt.Hvis den gældende lovgivning i Deres land tildeler Dem en længere tilbagetrækningsperiode, vil denne periode være gældende. I nogle tilfælde kan vi forlænge retten til tilbagetrækning i ferieperioder eller i andre perioder. Hvis der er annonceret en længere periode på vores websted, vil den annoncerede periode være gældende.For at udøve Deres ret til tilbagetrækning skal De informere os om Deres beslutning, inden tilbagetrækningsperioden er udløbet. Kontakt os på Salg og support for at meddele os om Deres beslutning og for at starte returneringsprocessen. De kan også bruge en af de vedhæftede tilbagetrækningsformularer, men dette er ikke obligatorisk. Hvis De bruger denne formular, bedes De indsende den elektronisk inden for tilbagetrækningsperioden som angivet i formularen, og vi sender Dem en kvittering per mail uden forsinkelse. For at overholde tilbagetrækningsfristen er det tilstrækkeligt, at De sender en meddelelse vedrørende Deres udøvelse af retten til tilbagetrækning, inden tilbagetrækningsperioden er udløbet.Retsvirkning af tilbagetrækningSåfremt De udøver Deres ret til tilbagetrækning, godtgør vi alle betalinger, som vi har modtaget fra Dem, herunder leveringsomkostninger (med undtagelse af de supplerende omkostninger, der følger af Deres valg af en leveringstype, der ikke er den billigste type standardlevering, som vi tilbyder), uden unødig forsinkelse og under igen omstændigheder senere end tredive (30) kalenderdage fra den dag, vi informeres om Deres beslutning om at trække Dem tilbage fra denne kontrakt. Refusionsbeviser vil blive udstedt via samme indbetalingsmetode, som De brugte til den første transaktion, medmindre De udtrykkeligt har aftalt andet. De vil under ingen omstændigheder pådrage Dem nogen vederlag som følge af en sådan godtgørelse.De skal sende varerne tilbage til os uden unødig forsinkelse og under ingen omstændigheder senere end tredive (30) kalenderdage fra den dag, De informerer os om Deres tilbagetrækning fra nærværende kontrakt. Fristen overholdes, såfremt De sender varerne tilbage, før perioden på tredive (30) kalenderdage er udløbet. Vi kan tilbageholde godtgørelsen, indtil vi har modtaget produkterne eller De har fremsat beviser for at have sendt varerne tilbage, afhængig af hvilken en sker tidligst. Vi afholder returneringsomkostningerne. De er kun ansvarlig for enhver værdiforringelse af varerne som følge af håndteringen af dem ud over, hvad der er nødvendigt for at fastslå varernes art, egenskaber og funktionsdygtighed.ReturneringskriterierVi accepterer returneringer af varer, der overholder vores returneringskriterier. Som betingelse for tilbagetrækningen og i det omfang gældende lovgivning tillader det, gælder følgende krav. Ved alle returneringer skal der vedlægges en original kvittering eller et gavekort, den originale dokumentation, instruktionsvejledninger, registrering, dele og komponenter (herunder kabler, controllere og tilbehør) samt den originale emballage. Hvis De returnerer software, skal De også returnere alle medie- og produktnøgler. I henhold til gældende lovgivning kan manglende vedlæggelse af sådanne elementer forhindre eller forsinke Deres refusion eller medføre yderligere gebyrer, og Microsoft forbeholder sig ret til at nægte enhver returnering, hvis den ikke overholder returneringskriterierne og -betingelserne. Alle produkter skal returneres, efter der er udvist rimelig omhu (de må f.eks. ikke bære præg af slitage eller skader, og de skal være i en stand, som gør det muligt for os at sælge dem videre). Hvad angår overførselsklare produkter og abonnementer, beder vi Dem muligvis også om at signere et elektronisk destrueringsbrev som betingelse for tilbagetrækningen fra denne kontrakt. Hvad angår tjenester, må tjenesten ikke være blevet leveret, ydet eller brugt af Dem. Hvad angår software og spil, skal al software og alle videospil i æsker returneres med forseglingen intakt. Hvad angår telefoner, kan De returnere dem i løbet af vores returneringsperiode, men det er Deres ansvar at annullere Deres tjeneste inden for den tid, Deres mobiloperatør angiver, ellers opkræver Deres mobiloperatør Dem muligvis et gebyr for tidlig opsigelse. Dette vil være mobiloperatørens politik, og vi har ingen indflydelse på dennes annulleringspolitikker. Hvad angår produktnøglekort (“PNK”), som er købt med computere, kan de returneres inden for returneringsperioden som en selvstændig vare, såfremt den ikke er åbnet, ændret eller beskadiget. Hvis De returnerer den computer, De har købt sammen med PNK'et, skal PNK'et også returneres.Microsoft Store accepterer ikke returnering af følgende varer: (i) varer, som er gjort personlige eller brugerdefineret, (ii) særlige bestillingsvarer, hvis disse ikke er en del af, hvad der tilbydes af Microsoft Stores salgsfremmende detailhandel, (iii) varer, som er blevet brugt eller ændret eller, som viser tegn på brug eller skade, (iv) fysiske og overførselsklare gavekort og tjenestekort (dvs. Skype-kort, Xbox Live-kort), (v) RAM-produkter, og (vii) oprydningssalgsvarer eller varer, som er afmærket med f.eks. “Slutsalg” eller “Kan ikke returneres”.Yderligere betingelser: Opgraderingsmulighed og returneringer. Hvis De har købt et produkt, der kan returneres, og som har en opgraderingsmulighed, er returneringer underlagt tilbagetrækningsperioden på fjorten (14) dage, og der gælder følgende særlige returneringsprocedurer:Hvis De returnerer produktet, før opgraderingen lanceres, vil De ikke modtage opgraderingen.Hvis De returnerer produktet, efter at opgraderingen er lanceret, skal De returnere både produktet og opgraderingen sammen.Reklamemateriale og samlede pakker. Hvad angår reklameartikler og samlede pakker, skal alle omfattede produkter og/eller tjenester returneres sammen. Hvis en tjeneste, som er omfattet af reklameartiklen og/eller den samlede pakke, er taget i brug (som eksempelvis en brugt salgsfremmende promoveringskode), fratrækkes hele tjenestens salgsværdi fra refusionsbeløbet. Når der er købt en samlet pakke, og kun en del af pakken returneres, vil pakkerabatten være ugyldig, og den samlede pakkerabat vil fratrækkes refusionsbeløbet.Personlige oplysninger. Microsoft er ikke ansvarlig for de personlige oplysninger, som returnerede varer måtte indeholde. De bedes sikre Dem, at Deres personlige oplysninger er fjernet fra alle varer inden returnering.PRODUKTGARANTIERMange af de produkter, som er tilgængelige i Microsoft Store, har medfølgende producentgarantier. De bedes læse producentgarantierne for specifikke oplysninger om, hvordan De løser problemer, som dækkes af de garantier. Hvad angår nogle produkter, vil De have mulighed for at tilkøbe et Udvidet tjenesteabonnement. De bedes læse de specifikke abonnementer for oplysninger herom. Derudover leveres vores produkter muligvis med garantier, som ikke kan fraskrives i henhold til lovgivningen, som eksempelvis lovbestemt beskyttelse i forhold til defekte, beskadigede eller ukorrekt beskrevne varer eller tjenester. Enhver kommerciel garanti vil fungere som supplement til disse rettigheder. Lær mere Om kommercielle indeståelser og Lovbestemte rettigheder. De bedes kontakte Salg og support, såfremt De måtte have et problem med Deres produkt.KUNDESERVICEDe kan kontakte os gennem alle de kontaktkanaler, der er angivet på vores Salg og support-side, for at anmode om oplysninger vedrørende vores produkter og tjenester eller vedrørende Deres køb, samt hvad angår kundesupportforespørgsler eller eventuelle problemer eller klager.GENBRUGUnder Genbrug finder De yderligere oplysninger om Microsofts politik for returnering af affald fra elektrisk og elektronisk udstyr i Deres jurisdiktion. Vilkår for Deres brug af Microsoft Store samt for salg til DemVARIATION AF VILKÅRVilkårene for brug og salg, der er gældende på det tidspunkt, hvor De gav tilsagn til dem, gælder for Deres køb og fungerer som købskontrakt mellem os. Inden Deres næste køb, kan Microsoft have opdateret Vilkårene for brug og salg når som helst og uden forudgående varsel. Gennemgå de aktuelle Vilkår for brug og salg, hver gang De besøger Microsoft Store. Vi anbefaler, at De gemmer eller udskriver en kopi af Vilkårene for brug og salg, til fremtidig reference og brug i forbindelse med Deres køb. BEGRÆNSNINGER PÅ MINDREÅRIGES BRUGDe skal mindst være myndig i Deres land/område for at købe produkter i Microsoft Store.PERSONLIGE OPLYSNINGER OG BESKYTTELSE HERAF Oplysninger om Dem og Deres ordrehistorik behandles i overensstemmelse med Vores Erklæring om beskyttelse af personlige oplysninger.PRODUKTERS VISNING OG FARVERMicrosoft forsøger at vise produkternes farver og billeder så nøjagtigt som muligt. Forskellige computerskærme viser dog farver på forskellige måder, og derfor kan vi ikke garantere, at den farve, De får vist på skærmen, svarer nøjagtigt til produktets faktiske farve. FEJL PÅ WEBSTEDETVi arbejder hårdt for at publicere oplysninger nøjagtigt, opdatere Webstedet regelmæssigt og rette fejl, så snart de opdages. Enhver del af indholdet på vores Websted kan dog være forkert eller forældet på et hvilket som helst tidspunkt. Vi forbeholder os ret til at foretage ændringer på Microsoft Store-webstedet når som helst, herunder af produktpriser, specifikationer, tilbud og tilgængelighed. OPHØR AF BRUG AF WEBSTEDETMicrosoft kan til enhver tid annullere Deres konto eller bringe Deres brug af Microsoft Store-webstedet til ophør uanset årsagen, herunder og uden begrænsning, hvis De overtræder disse Vilkår for brug og salg, eller hvis Webstedet ikke længere drives af Microsoft. Ved at bruge Microsoft Store indvilliger De i at blive holdt ansvarlig for alle de bestillinger, De gennemfører, eller gebyrer, som De pådrager Dem inden dette ophør. Microsoft kan ændre, ophæve eller på anden vis annullere Microsoft Store til enhver tid, af en hvilken som helst grund og uden varsel til Dem. Hvis en sådan ændring, ophør eller midlertidig afbrydelse påvirker Deres brug af Tjenesten eller produktet eller på anden måde afbryder Deres bestilling, skal De kontakte Microsoft Store. ANSVARSFRASKRIVELSE OG ANSVARSBEGRÆNSNINGVILKÅRENE I DETTE AFSNIT GÆLDER I DET OMFANG GÆLDENDE LOVGIVNING GØR DET MULIGT. DETTE AFSNIT ER IKKE BEREGNET TIL OG FUNGERER IKKE MED HENBLIK PÅ AT BEGRÆNSE VORES ANSVAR I DET OMFANG, VI KAN HAVE ERSTATNINGSANSVAR OVER FOR DEM I HENHOLD TIL LOVGIVNINGEN (HERUNDER IFØLGE UFRAVIGELIGE LOVBESTEMTE RETTIGHEDER, SOM DE MÅTTE HAVE).DE PRODUKTER, DER SÆLGES I MICROSOFT STORE, ER UNDERLAGT EVENTUELLE OBLIGATORISKE UFRAVIGELIGE INDESTÅELSER OG, HVOR DET ER RELEVANT, GARANTERES KUN, HVIS OVERHOVEDET, I HENHOLD TIL VILKÅRENE I EVENTUELLE LICENSAFTALER ELLER PRODUCENTGARANTIER, SOM KAN FØLGE MED PRODUKTERNE. BORTSET FRA SOM UDTRYKKELIGT GARANTERET I LICENSAFTALEN ELLER I EN EVENTUEL PRODUCENTGARANTI, SOM FØLGER MED PRODUKTET, GIVES DER INGEN GARANTI.MICROSOFT FREMSÆTTER INGEN SPECIFIKKE ERKLÆRINGER ELLER GARANTIER MED OG GIVER INGEN FORSIKRING MED HENSYN TIL PRODUKTERNE, HERUNDER MED HENSYN TIL SALGBARHED ELLER EGNETHED TIL ET BESTEMT FORMÅL. MICROSOFT VIL YDE DEM BESKYTTELSE OG FORDELE I HENHOLD TIL GÆLDENDE LOVGIVNING ELLER UFRAVIGELIGE OBLIGATORISKE INDESTÅELSER, SOM GÆLDER FOR DEFEKTE PRODUKTER. MICROSOFT STORE OG DENS INDHOLD LEVERES, “SOM DEN ER OG FOREFINDES” OG “SOM TILGÆNGELIG”. HVERKEN MICROSOFT ELLER MICROSOFTS LEVERANDØRER VIL GIVE NOGEN ERKLÆRINGER OM ELLER NOGEN FORSIKRING UD OVER DET, DER UDTRYKKELIGT ER INDEHOLDT HERI, FOR MICROSOFT STORE, HERUNDER, MEN IKKE BEGRÆNSET TIL NØJAGTIGHEDEN AF INDHOLDET, ELLER AT DERES BRUG AF MICROSOFT STORE VIL VÆRE UDEN FORSTYRRELSER ELLER FEJL. VI FRALÆGGER OS HVERKEN VORES ELLER VORES AGENTS ANSVAR FOR SVINDEL ELLER FOR PERSONSKADE ELLER DØD FORÅRSAGET AF UAGTSOMHED.DE ANERKENDER OG ERKLÆRER DEM INDFORSTÅET MED, AT VED AT ÅBNE WEBSTEDET OG/ELLER FORETAGE KØB VIA WEBSTEDET HAR DE IKKE HENHOLDT DEM TIL OG HAR INGEN BEFØJELSER MED HENSYN TIL NOGEN ERKLÆRING, INDESTÅELSE, FORSIKRING ELLER GARANTI, UANSET OM DEN ER SKRIFTLIG ELLER MUNDTLIG (OG UANSET OM DEN ER UDSTEDT USKYLDIGT ELLER FORSØMMELIGT), SOM IKKE UDTRYKKELIGT ER ANGIVET I DISSE VILKÅR FOR BRUG OG SALG, MICROSOFTS ERKLÆRING OM BESKYTTELSE AF PERSONLIGE OPLYSNINGER OG/ELLER MICROSOFT STORE-POLITIKKERNE.GENERELLE JURIDISKE VILKÅR29.1 Fortolkning af KontraktenHvis der i nogen jurisdiktion er nogen form for begrænsning, forbud eller håndhævelse af nogen del af denne Kontrakt eller dens gyldighed over for nogen part eller under nogen omstændigheder, vil denne del – ifølge den pågældende jurisdiktion – kun være ugyldig i det omfang, som den pågældende begrænsning, forbud eller håndhævelse tilsiger, uden at ugyldiggøre de øvrige dele af denne Kontrakt og uden at påvirke gyldigheden eller håndhævelsesmulighederne i disse dele i nogen anden jurisdiktion eller uden at påvirke dens anvendelse over for andre parter eller under andre omstændigheder. Hvor det er muligt, skal alle sådanne dele være gældende i videst muligt omfang tilladt af loven og fortolkes og anvendes i mindre omfang, hvis dette er nødvendigt, for at de skal være gyldige. Der kan gælde andre vilkår, hvis De køber produkter eller tjenester på andre Microsoft-websteder.29.2 Overdragelse Vi kan helt eller delvist overdrage, overføre eller på anden vis stille vores rettigheder til rådighed til enhver tid uden forudgående varsel. De må ikke tildele denne kontrakt eller overføre nogen rettigheder herunder.29.3 Ingen begunstiget tredjemandNærværende Kontrakt begunstiger udelukkende Dem og os. Den begunstiger ikke nogen anden person med undtagelse af de i henhold til kontrakten tilladte efterfølgere og rettighedserhververe under denne kontrakt.29.4 KravKrav skal fremsættes inden for den tidsperiode, som er påkrævet i henhold til den gældende lovgivning. Hvis Deres krav ikke fremsættes inden for dette tidsrum, bortfalder det permanent.29.5 Meddelelser og kommunikationSe siden Salg og support på webstedet for at finde oplysninger om, hvordan De kan kontakte os med henblik på henvendelser til vores kundesupportteam. I tilfælde af tvister bedes De kontakte os på den adresse, der er anført øverst i disse Vilkår for brug og salg.29.6 Gældende lovgivningDENNE KONTRAKT OG ALLE KRAV, TVISTER OG IKKE-KONTRAKTLIGE FORPLIGTELSER, HERUNDER KRAV VEDRØRENDE KONTRAKTBRUD, GARANTIBRUD, FORBRUGERBESKYTTELSESRET, KONKURRENCELOVGIVNING OG ERSTATNINGSRET, VIL VÆRE UNDERLAGT LOVGIVNINGEN I IRLAND. PARTERNE (DE OG MICROSOFT) UNDERORDNER SIG HERMED DOMSTOLENE I IRLANDS EKSKLUSIVE JURISDIKTION OVER ALLE TVISTER ELLER IKKE-KONTRAKTLIGE FORPLIGTELSER, SOM PÅ NOGEN MÅDE ER RELATERET TIL DENNE KONTRAKT. MEDDELELSERMeddelelser om påstand om krænkelse af ophavsret skal sendes til Microsofts udpegede agent. De kan finde detaljer og kontaktoplysninger under Meddelelser og procedurer for påstand om krænkelse af ophavsret på: https://www.microsoft.com/info/cpyrtInfrg.htm. HENVENDELSER, DER INDSENDES, MEN IKKE ER RELEVANTE I HENHOLD TIL PROCEDUREN, VIL IKKE BLIVE BESVARET. Copyright og varemærkerHele indholdet af Webstedet og Tjenesten er ophavsretligt beskyttet. Copyright © 2015 Microsoft Corporation og/eller dets leverandører, One Microsoft Way, Redmond, WA 98052, USA. Alle rettigheder forbeholdes. Vi og vores leverandører er indehavere af rettigheder, ophavsretlige love og andre immaterialretlige love til Webstedet, Tjenesten og indholdet. Microsoft og navnene, logoerne og ikonerne til alle Microsofts produkter og tjenester kan være enten varemærker eller registrerede varemærker tilhørende Microsoft i USA, Canada og/eller andre lande. Der findes en liste over Microsofts varemærker på: https://www.microsoft.com/en-us/legal/intellectualproperty/trademarks/en-us.aspx. Navnene på de faktiske virksomheder og produkter kan være varemærker, der tilhører de respektive ejere. Enhver rettighed, der ikke udtrykkeligt er givet i denne Aftale, forbeholdes. Tilbage til toppen


Prins, erhvervsmænd, Fitness-konger: De står bag landets dyreste hushandler | Boliga Kendte\nFoto: Lützau // Ivan Eltoft Nielsen\nPrins, erhvervsmænd, Fitness-konger: De står bag landets dyreste hushandler\nDet gik hurtigt på boligmarkedet i 00’erne. Knap så meget fart var der i begyndelsen af 10’erne – men så vendte vinden atter – og i flere lejre gættes – eller måske direkte satses – der nu igen på endnu en langsom periode.\nMen helt i top har antallet af nuller dog ikke taget et entydigt knæk. Og ser man på de handler, der har kunnet kalde sig årets dyreste i løbet af de seneste ti år, skal vi da også op på den gode side af 30 millioner – og helt op til 75 tilsvarende for at finde højdespringerne.\nBag købene står nogle af dansk erhvervslivs helt store kanoner – ligesom Prins Joachim også sniger sig med på listen.\nSe de seneste ti års dyreste hussalg – og hvem der står bag\nHambros Alle, Hellerup.\nAdressen her blev i 2008 solgt for intet mindre end 75 millioner kroner. Det gør den ifølge oplysninger fra Boliga.dk til den dyreste villa, der nogensinde er solgt i Danmark.*\nKøberen var den tidligere bokser og Fitness.dk-ejer, Hans Henrik Palm, der købte adressen af it-millionæreren Erik Damgaard.\nPris: 50,5 millioner\nEfter at have været udbudt offentligt til salg i 45 dage blev denne godt 500 kvadratmeter store villa på Strandvejen i Skodsborg solgt til Ole Kristoffersen, der i sin tid var med til at stifte Lagkagehuset.\nKristoffersen fik dog rabat på Øresunds-adressen, der altså endte med at koste ham 50,5 millioner kroner.\nDen multirige, tidligere Den Blå Avis-ejer Karsten Ree kunne fejre indgangen til et nyt årti som ejer af en kæmpemæssig strandvejskasse i den nordlige københavnerforstad Vedbæk.\nHuset rummer 527 kvadratmeter, det ligger på en over 6.000 kvadratmeter stor grund helt ud til Øresund, og for bopælen har Ree altså sluppet svimlende 70 millioner kroner. Det gør handlen til en af de dyreste hussalg i Danmark nogensinde.\nPris: 50 millioner\nI 2011 skiftede samme villa på Hambros Alle som i 2008 endnu en gang hænder for et enormt beløb. Denne gang kunne Hans Henrik Palm således give nøglerne til sin strandvejskasse videre til Fitness World-bagmanden Henrik Rossing, der indgik 2011s dyreste hushandel for 50 millioner kroner.\nGammel Strandvej, Espergærde\nVillaen her er den højdespringer-bolig, der ligger længst fra København, vi skal nemlig godt 40 kilometer nordpå. Til gengæld er naboen mod øst den samme, som de fleste andre huse på listen har, nemlig; Øresund. Huset blev købt af den danske erhvervsmand Harald Holstein, der blandt andet stod bag tøjgiganten Noa Noa.\nPris: 35,9 millioner\nOgså i 2012 var der havudsigt til køberen af årets dyreste hus. Her blev en villa på 338 kvadratmeter nemlig solgt for lige knap 36 millioner kroner. Køberen var en dengang 55-årig erhvervsadvokat.\nPris: 45,5 millioner\nHuset her ligger på samme gade som Statsministerens officielle embedsbolig – på Nybrovej helt ud til Bagsværd Sø lige nord for København. Huset blev oprindeligt udbudt til salg for 58 millioner kroner, og dermed lyder afslaget som erhvervsmanden Lars Kolind, der blandt andet er medstifter af LøkkeFonden, på en ganske klækkelig sum.\nPris: 34,5 millioner\nDet er måske en af de mest omtalte hushandler i nyere tid – og ikke helt uden grund. Det er nemlig ikke mange købere, der har skruet dørskiltet af Schackenborg Slot for så at sætte det op på hoveddøren til en liebhavervilla i Klampenborg nord for København. 2014s dyreste hushandel blev nemlig indgået af selveste Prins Joachim, der altså betalte 34,5 millioner kroner for det 344 kvadratmeter store hus.\nPris: 58 millioner\nI 2015 lagde Vedbæk Strandvej både gadenavn til årets dyreste og næstdyreste hushandel. Der skulle dog næsten 60 millioner kroner til at indtage øverste plads på podiet – og de penge betalte en skibsreder for palæet på 530 kvadratmeter helt ud til Øresund. Ifølge Boligas oplysninger var det modemillionæren Ole Damm, der solgte huset.\nPris: 65 millioner\nDet dyreste villasalg, der blev foretaget i 2016, var atter helt oppe omkring top-rekorderne, da en IT-millionæren Peter Warnøe solgte sit store Øresunds-palæ til den rige erhvervsmand Johan Schrøder og hans hustru Marianne. For det store millionbeløb har parret blandt andet fået ti værelser, en fitness- og spaafdeling og en badebro med adgang til havet.\nRekord-rejsen op og ned af strandvejen fortsatte i 2017, hvor det atter var Vedbæk-enden der trak årets største hushandel. Her var det et holding-selskab, der efter 82 dage på markedet slog til og gav de 40 millioner kroner for boligen, der tæller lige knap 660 boligkvadratmeter.\nHuset her ligger også helt ud til Øresund og har blandt andet egen tennisbane.\nI 2018 nærmede vi også også pristoppen, da et hus for bare tredje gang siden 2008 skiftede hænder efter en handel i 70 millioners-klassen. Huset, der ligger helt ud til Hellerup Strand, blev solgt af ægteparret bag interiør-virksomheden Bloomingville, der i sin tid købte ejendommen af filminstruktøren Bille August.


TV-kalundborg - Affaldsindsamling til brug i masseeksperiment\nAffaldsindsamling til brug i masseeksperiment\nEleverne blev udstyret med handsker og sorte sække og så var det ellers i gang med at samle affald. Foto: Jens Nielsen\n57.000 elever fra hele landet deltager i denne uge i årets Masseeksperiment. Hele landet opnår at blive kortlagt i forhold til plastforurening. 6. klasserne fra Skolen på Herredsåsen samlede torsdag affald sammen på Sydhavnsvej.\nUdstyret med plastichandsker og sorte sække blev alle elever fra 6. klasserne på Skolen på Herredsåsen sat i gang med at samle alt affald sammen på et udvalgt strækning på Sydhavnsvej, og eleverne blev noget forbavset over hvor meget som bare bliver smidt i naturen. Ud over en masse almindeligt affald, fandt eleverne også et lastbildæk og rester af gamle cykler.\nAlt affald blev samlet op, men der var særlig fokus på plastic.\n”Når alt affaldet er samlet sammen skal vi sortere det, og derefter indrapportere resultatet til Masseeksperimentet,” fortæller Mette Elmelund, lærer på Skolen på Herredsåsen, og fortsætter,\n”I hele denne uge har vi naturfagsfestival på skolen, og hvor det med at få kortlagt de forskellige tyder plastic der ligger i naturen, er obligatorisk for alle skolens elever.”\nEleverne fik samlet rigtigt maget affald sammen, men blev slet ikke færdig.\n”Det har virkelig givet eleverne en øjenåbner for hvor meget affald der er smidt i naturen, der er ingen tvivl om dagens projekt er med til at de får en anden indstilling til at ting ikke bare skal smides i naturen, det er en god læring,” fortæller Mette Elmelund efter affaldsindsamlingen er slut.\nEleverne med det indsamlede affald. Foto: Mette Elmelund\nDa affaldet var indsamlet skulle det sorteres i forskellige kategorier. Foto: Jens Nielsen\nFoto: Mette Elmelund


Greve Gym - Biologi\nI biologi støder man typisk på tre genrer (journal, rapport og eksamensopgaver) og derudover kan biologi medvirke i AT og de store skriftlige opgaver SRO og SRP. Formålet med denne side er, at du lærer at skrive i de forskellige genrer ved hjælp af de forskellige skrivehandlinger.\nAT i biologi\nI biologi er der primært tre skriftlige genrer:\nDe skriftlige eksamensopgaver er det kun A-niveau, der kan komme til eksamen i, men de bruges ofte som arbejdsopgaver på B-niveau.\nTypeord, der anvendes i biologiopgaver\nI biologi handler det ligesom i andre fag om at være god til at kunne redegøre, analysere/forklare og diskutere/vurdere. Disse skrivehandlinger indgår i både journaler, rapporter, skriftlige eksamensopgaver, større skriftlige opgaver og AT-synopser, hvor biologi indgår som det ene fag.\nHer på siden kan du læse mere om, hvad de enkelte skrivehandlinger indebærer, når det drejer sig om at skrive i biologi.\nDe skrivehandlinger, du møder i biologi, er:\nI de skriftlige eksamensopgaver møder du også disse skrivehandlinger gennem de typeord, der bruges i opgaveformuleringerne.\nBiologi kan indgå i AT-forløb i både 1.g, 2.g og 3.g afhængig af din studieretning.\nNår du arbejder med biologi i AT-sammenhænge er de biologiske metoder vigtige at have styr på. Ofte vil du dog være ude for, at du ikke selv kan anvende metoderne i praksis, og her er det smart enten at kunne fortælle om, hvad andre har gjort (hvis du f.eks. har resultater fra en videnskabelig undersøgelse, kan du fortælle om, hvilken metode de har anvendt i den undersøgelse), eller hvad du selv kunne have gjort, hvis du skulle undersøge dit emne med en (eller flere) biologisk metode(r).\nHer kan du se en oversigt over de væsentligste metoder i biologifaget. Indholdet er bygget på AT-håndbogen (Systime, 2010).\nNår man laver en biologisk undersøgelse ved anvendelse af en bestemt biologisk metode, vil man få nogle resultater. Disse resultater kaldes også for empiri, hvilket egentlig betyder "erfaringslære". Erfaringen er i dette tilfælde det, man erfarer ved at lave sin undersøgelse. Altså de resultater man får.\nResultaterne kan være enten kvalitative eller kvantitative. Kvalitativ empiri er beskrivende og ikke noget man direkte kan måle. F.eks. en tegning eller et billede af en celle, en beskrivelse af form, farve eller lugt. Kvantitativ empiri er derimod målbar og kan være antal, mængder og størrelser. F.eks. ml vand der er produceret, eller antal planter der er spiret.\nI biologi (og naturvidenskab generelt) er teorier forklaringer på fænomener vi ser i naturen/verden. Teorier er antagelser, som er efterprøvede og bevist så mange gange, at man efterhånden er sikker på, at de afspejler virkeligheden. Teori betyder i biologi dermed ikke "et gæt", men derimod en forklaring, der lever op til alle videnskabelige krav om f.eks. reproducerbarhed og objektivitet.\nNår man læser biologibøger, er den viden, der står deri, derfor bygget på teorier. En biologisk teori kan f.eks. være den viden, der findes om osmose eller kulhydraternes forbrænding i kroppen.


Sådan kommer du i gang med podcasts - Why Consulting\nContent Marketing #2 Sådan kommer du i gang med podcasts\nMed et par insidertips fra de store mediehuse, det rette udstyr og et skarpt koncept, kan du sende din egen podcast på gaden - og forvente gode lyttertal.\nPodcasts er i den grad på vej frem i det danske mediebillede. Ifølge DR Medieforskning er podcast nu et massemedie på linje med TV, radio og internet. Kaster man et blik på listerne over de mest lyttede podcast lige nu, fremstår det tydeligt, at lytterne i den grad bruger mediet, når de skal blive klogere og fordybe sig.\nPodcastmediet indbyder netop til fordybelse on demand, og når en podcast først har fast i sine lyttere, lytter de ofte med i timevis. Samtidig er produktionsomkostningerne en brøkdel af, hvad det koster at lave TV og flow-radio. Der er derfor mange grunde til at skele til podcastgenren, hvis man vil kommunikere til sit nuværende og potentielle publikum.\nKulturlivet i Danmark har i den grad også taget mediet til sig. Flere store teatre har for længst udgivet deres egne podcasts, ligesom museer, spillesteder og mange andre også er kommet med på bølgen. Men hvordan kommer man i gang med at lave en podcast, der er værd at lytte til, og som skiller sig ud?\nI dette blogindlæg vil vi indvie dig i den proces, som landets største mediehuse bruger, når de føder en podcast og skyder den ud i verden.\nEn podcast skal have et grundkoncept, delelementer, lyddesign og en klart defineret værtsprofil, og det hele må gerne have en overordnet sammenhæng. Derfor starter processen med idéudvikling. På Danmarks Radio bruger man meget tid på udviklingsseminarer, hvor man indkalder forskellige profiler fra hele huset for at få de bedste ideer.\nHer brainstormes først over podcastens koncept og titel. Man diskuterer, hvad podcasten skal handle om og konkretiserer de bedste tanker i en run-down, der beskriver en udsendelses forløb fra første til sidste minut. Dernæst udvikles delformater - små, faste minikoncepter, der indgår løbende i det overordnede program. Tænk på Natholdet, der præsenterer deres delformater med titel og løbende skifter dem ud.\nMed dette på plads kan man fokusere på, hvilken type vært der bedst udfylder konceptet, og hvordan et lyddesign kan bidrage til at sætte udsendelsens koncept i scene.\nEthvert medie benytter sig af en til flere dummyoptagelser, inden podcasten går i luften. Her inviteres gæster og skrives manuskript, som skulle man live i den landsdækkende æter. Man forsøger at udføre ideerne fra udviklingsseminaret, og man finder lynhurtigt ud af, hvad der fungerer, og hvad der ikke gør.\nEfter gennemlytningen af dummyen er det i nogle tilfælde relevant at gå tilbage til udviklingsfasen og tilpasse koncept og ideer til den radiofoniske virkelighed, dummyen har præsenteret. Derfor er det også vigtigt at få mange ideer på bordet i udviklingsfasen, sådan der er plads til udskiftning og tilpasning af eksempelvis delelementer. Det er også i gennemlytningen af dummyen, at man kan tilpasse podcastens vært helt præcist til den værtsprofil, man ønsker.\nProduktionen af en podcast er både billig og tilgængelig. Hvis du køber optageudstyr til 2-3000 kroner, et klippeprogram 500 kroner og et par gode høretelefoner, er du i gang. Vi anbefaler en Zoom H5 som optageudstyr (2100 kr) og klippeprogrammet Hindenburg Journalist (500 kr). Husk endelig at have ekstra hukommelseskort og batterier klar, inden du optager.\nStore rungende balsale eller gymnastikhaller giver i sagens natur ikke den bedste lydkvalitet. Men har du adgang til et lille eller mellemstort mødelokale, vil du opdage, at din lyd bliver lige så skarp, som studielyden hos Danmarks Radio.\nVi anbefaler, at du laver dine samtalepodcasts live on tape - forstået på den måde, at du “leger”, du laver en liveudsendelse og optager hele programmet på en gang. Dette giver den bedste energi hos vært og gæster og letter klippearbejdet.\nLaver du en reportage, anbefaler vi, at du laver et par lydprøver, inden du starter din optagelse. Du kan både optage og afspille på en Zoom H5 og dermed teste lyden på optageudstyret, uden at skulle overføre denne til dit klippeprogram.\nBåde Zoom og Hindenburg har yderst pædagogiske tutorial-videos tilgængelige på Youtube, og er samtidig bygget op omkring yderst intuitive styresystemer. Det betyder, at du ganske enkelt kan lære dig selv at optage og klippe podcasts.\nNår din podcast er færdigredigeret, skal den udgives. Lydfilen skal uploades til en såkaldt host, der automatisk genererer et RSS-feed. Vi anbefaler, at du bruger tjenesten Spreaker som host.\nFørste gang du udgiver en podcast, skal du gøre iTunes, Spotify og Google opmærksomme på, at du har udgivet noget. Apple har eksempelvis funktionen Podcast Connect, hvor du uploader dit RSS-feed. Herefter vil Apple automatisk få besked, når du tilføjer nye episoder til din podcasthost (Spreaker) og udgive dine podcasts automatisk.\nMedieeksperter kalder podcast-mediet for demokratisk, da alle har råd og teknisk mulighed for at være med. Så vær endelig ikke bange for at kaste dig ud i det. Du vil hurtigt blive en ferm optager og klipper, og når du har udgivet din første podcast, vil resten være lige så nemt som at tænde for dit fjernsyn.


Er der ingen, der giver dig kys og chokolade i dag? - single.dk\nAlle steder vrimler det med røde hjerter i dag. Hjerter, som du måske forsøger at ignorere, fordi du stadig savner en sød kæreste? Men valentinsdag er jo ikke en kærestedag – den er en kærlighedsdag, og hvorfor ikke blot overøse dig selv med kærlighed? Brug dagen til ekstra selvforkælelse. Så har du også noget at fortælle om på din næste date…\nLæs også: Hvem var ham Valentin – og hvorfor fejrer vi kærligheden i hans navn?\n1. Køb noget, du bliver glad for\nNetop i dag fortjener du en lækker badeolie, din yndlingschokolade eller en farverig buket blomster til stuen. Køb noget, du bliver glad for, og så må pikant undertøj og de langstilkede roser komme i spil næste år.\n2. Bestil en massage\nHvis du savner en kæreste, lider du så lidt af hudsult? Bestil en kropsmassage til dig selv. Ikke nødvendigvis til i dag. Det er også godt at kunne glæde sig til den, så måske til engang i næste uge?\n3. Glæden ved at give\nAt gøre andre glade er en glæde i sig selv. Vær den, der sætter lidt lækkert frem på jobbet, byd naboen på en øl, overrask en ven med en invitation til et glas vin eller en tur i biffen…\nWeekenden er lige om hjørnet, ring til gode venner og aftal, at I skal mødes til et eller andet sjovt. Brætspil, bowling, bytur? Wellness, chokoladefondue eller smarte drinks med paraplyer i? Find på noget, der er mere muntert end at få bund i vasketøjet.\n5. Giv familien opmærksomhed\nDu savner en kæreste, men har du ikke andre tætte relationer? En mor, en bror, nevøer eller niecer, som du kan give opmærksomhed? Måske kan du invitere på en (hjerteformet) pizza eller en kage.\n6. Brændende kærlighed på bordet\nInvitér venner på ‘Brændende Kærlighed’ - retten består af kartofler, bacon og løg, så du kan ikke servere en billigere middag, men med det navn gør det jo ikke noget netop i dag. Og ellers kan du toppe med en dessert. ‘Blødende Hjerter’ for eksempel...\n7. Opdatér din profil\nDagen i dag er store dating-dag. Lad den være første dag i dit eget nye online dating-kapitel. Opdatér din profil på single.dk med nyt billede og yderligere tekst. Hvis du er tom i hovedet for ideer i forhold til, hvad du kan skrive, så bliv inspireret af vores artikler på single.dk


Hvordan fjerner Ploutus ATM Malware | Cyber Security Experts\nHvordan fjerner Ploutus ATM Malware\nPloutus-malware er en trojansk hest, der dukkede op i 2013 i Mexico og sikkerhedsscanninger i November 2016 dukket op igen med en ny version. Ploutus er en Trojan, der er designet til at arbejde på hæveautomater drevet af Windows OS. Ploutus kan interagere med de nyeste versioner af Windows og Windows XP så godt. Cyber security eksperter, der var at undersøge Tom pengeautomater afslørede, at den fysiske integritet af maskinerne blev kompromitteret for at få adgang til indersiden mekanismer og installere Ploutus Trojan. Den første version af Ploutus var designet til at frigive kontanter, når et eksternt tastatur er tilsluttet den inficerede ATM, men den nye version har en betydelig forbedring.\nDen nye version kommer med en løfteraket, der gør forsøg på at identificere sikkerhedsværktøjer og slå dem ihjel. Prøver af Ploutus viste også, at trojanske ved hjælp af en bedre .NET obfuscator kaldet reaktor. Alle versioner af Ploutus kræver ikke en master card at blive indsat i den kompromitterede ATM. Desuden, en lovlig software, der kører på pengeautomater er indført med den Ploutus Trojan sørge for truslen ikke afhænger af indbyggede komponenter. Den ældre version af Ploutus accepteret kommandoer fra et eksternt tastatur og det numeriske tastatur på ATM. Når en penge mule var på ATM, havde en 8-cifret kode skal indtastes for at indlede frigivelse af penge. Den nye Ploutus Trojan er designet til at trække kommandoer fra en mobiltelefon, der er knyttet til den kompromitterede ATM, som gør det muligt for operatorerne trussel til at sende kommandoer via en simpel tekstbesked. Denne praksis er nye blandt ATM trusler og gør Ploutus overlegen i forhold til andre trojanske heste i sin klasse som Alice og SUCEFUL.\nSikkerhed forskere fra FireEye har identificeret en ny variant af Ploutus ATM Malware, brugt de sidste par år til at gøre pengeautomater udspy ud kontanter på kommando. Familien Ploutus ATM Malware dukkede op i 2013 og var en af de første, der tillod svindlere at tilslutte et tastatur til pengeautomater og gøre dem udspy kontanter. I 2014 greb en anden Ploutus version overskrifter over hele verden, fordi det tilladt tyvene at tømme ud maskiner ved at sende en SMS-besked til ATM.\nNye Ploutus malware version mål Diebold-made pengeautomater\nIfølge forskere, blev denne nye variant spottet i November 2016, når nogen uploadet en kopi på VirusTotal aggregerede scanningsprogrammet. Denne fejl tilladt forskere at få deres hænder på en kopi af denne nye version, som de øgenavnet Ploutus-D på grund af funktioner, der gjorde det muligt at være målrettet mod Diebold pengeautomater. Senere analyse afslørede, at Ploutus-D med mindre ændringer, også kunne målrette pengeautomater af andre leverandører, som byggede deres pengeautomater på Kalignite Platform, i øjeblikket indsat af 40 forskellige ATM leverandører i 80 lande.\nEn mobil enhed sender kommandoer til Ploutus via et USB-kabel\nMobiltelefonen er designet til at analysere beskeder modtaget og omdanne dem til et netværk pakke, der er sendt til behandling i den kompromitterede ATM. Pakkerne sendes via en simpel USB-kabel. Derudover den udenlandske mobile enhed registrerer den indgående og udgående trafik på ATM, og funktionen kan forbedres i de følgende versioner af Ploutus. Programmet kan aktivere trussel aktører til at køre hurtigt og mobile operationer hvor de bryder ind i pengeautomater og vedhæfter en enhed, mobile communications, som kan betjenes via fjernadgang. Telefonen vil fungere som en controller og gøre maskinen frigive penge fra ATMs kassetter på kommando. Heldigvis, bank-kort er ikke ramt af den Ploutus Trojan, og du behøver ikke at bekymre dig for nu. Som anført ovenfor, er Ploutus introduceret til pengeautomater ved at kompromittere det yderste lag, som involverer rå værktøjer, at efterlade mærker på maskinen. Du måske ønsker at undgå brugen af pengeautomater, der ser ud som de var i en bil crash og funktion usædvanlige ridser.\nWindows OS ramt af Ploutus ATM Malware\nAdvarsel! Flere anti-virus scannere har netop fundet malware muligheden relateret til Ploutus ATM Malware.\nPloutus ATM Malware globale tendenser af land\nDownload værktøj til fjernelse affjerne Ploutus ATM Malware


SeeMe Refleksknapper Blomst Sort 40 mm - 2 stk med PrisGaranti - kr. 49.00\nHjem / Kreativ / DIY / Knapper / Refleksknapper / SeeMe Refleksknapper Blomst Sort 40 mm – 2 stk\nVarenummer (SKU): 7070581003755 Kategorier: Knapper, Kreativ / DIY, Refleksknapper Tag: SeeMe\nSeeMe Refleksknapper Blomst Sort er en pakke med 2 stk. refleksknapper der måler ca. 40 mm i diameter. Knapperne er formet som en blomst og har to huller i midten, som kan bruges til at sy dem fast på diverse projekter. Refleksknapperne er lavet af sort r … læs mere her\nSeeMe Refleksknapper Blomst Sort 40 mm – 2 stk beskrivelse:\nNavn: SeeMe Refleksknapper Blomst Sort 40 mm – 2 stk\nLæs mere om SeeMe Refleksknapper Blomst Sort 40 mm – 2 stk her.\nSeeMe Refleksknapper Blomst Sort 40 mm – 2 stk – Garn og strik er blevet moderne\nFlere og flere er, begyndt på det gamle håndværk strikning og hækling- og mange overraskes, når de ser at det ikke er den ældre generation af kvinder, der i mange generationer har været dem med strikkepindende og hæklenålene. Vi er rykket et par generationer ned i dag der sidder med strikkepindende og slår masker op. Rito.dk sælger de helt rigtige produkter indenfor strikning og hækling til dig, der vil have grej i god kvalitet. Som om det ikke var nok, får du også, prisgaranti og hele 365 dages returret, så du får også ro i maven, når du køber SeeMe Refleksknapper Blomst Sort 40 mm – 2 stk.\nSeeMe Refleksknapper Blomst Sort 40 mm – 2 stk med prisgaranti\nSeeMe Refleksknapper Blomst Sort 40 mm – 2 stk er stadig en af de mest eftertragtede varer her i webshoppen i vores varekategori Kreativ / DIY > Knapper > Refleksknapper. Det er ren luksus at få hele 365 dages returret med når du køber SeeMe Refleksknapper Blomst Sort 40 mm – 2 stk. Du kan roligt gøre som rigtig mange andre har gjort før dig og købe din SeeMe Refleksknapper Blomst Sort 40 mm – 2 stk i den kendte webshop Rito.dk, som ofte har gode tilbud og sørger for du sparer gode penge. Vi har håndplukket varerne og blandt dem kan du helt sikkert finde noget du kan li, det kan jo passende være SeeMe Refleksknapper Blomst Sort 40 mm – 2 stk. Når du handler online er priserne bedre- det er effekten af, at den attraktive adresse på strøget ikke er nødvendig, og man dermed sparer meget på huslejen.\nSeeMe Refleksknapper Blomst Sort 40 mm – 2 stk med 365 dages returret\nVidste du, at hver gang du køber noget i en af de danske webshops, begunstiges du af bedre rettigheder, som ikke er en selvfølge i fysiske butikker. Dine varer skal kunne returneres i 14 dage. efter du har foretaget dit køb på nettet, og du kan finde webshops der giver mere og det kommer dig tilgode som forbruger. Webshops er nødt til at skilte med deres priser på varerne online, og det gør en prissammenligning let, når man kan se de forskellige shops priser med det samme. Det er let i dag at sammenligne priser – du kan gøre det når du sidder på toilettet med din mobiltelefon. Du får også en anden stor fordel, når du shopper online, og det er du slipper for, at være afhængig af at nå at handle i butikkens åbningstid. Dine varer bliver sendt direkte hjem til dig, eller du kan bede dem om at sende til dit arbejde i stedet for, og få den løsning, der passer bedst for dig. De tider med at stå i kø er længe forbi – i dag handler vi online og køer er en saga blot, her er det direkte til kassen og betale med det samme, så undgår du skrigende unger, der plager deres forældre om slik og søde sager.\n21 reviews for SeeMe Refleksknapper Blomst Sort 40 mm - 2 stk\nVær den første til at anmelde “SeeMe Refleksknapper Blomst Sort 40 mm – 2 stk” Annuller svar


«Kritikkens egenart» og en ståstedsanalyse av dansk litteraturkritikk - Kritikerlaget\n«Kritikkens egenart» og en ståstedsanalyse av dansk litteraturkritikk\nLes foredraget Lilian Munk Rösing holdt under seminaret «Kritiker 2016» i Rådhusgt. 7 våren 2016.\nKritikerlaget 28. juni 2016 LitteraturReferater\nJeg er blevet bedt om at sige noget om kritikkens egenart og aktuelle situation i Danmark, herunder kritikkens vilkår i de digitale mediers tidsalder. Plus at komme med to forskellige eksempler på litteraturkritik til at belyse problemstillingen. Jeg kommer til at gøre det ved at fokusere på kritikerens jeg, forstået som den måde hvorpå kritikeren selv optræder i sin tekst med benævnelsen ”jeg”.\nEn pointe jeg tidligere har fremført, og som er noget jeg selv har det med at praktisere, er denne: Kritikerens jeg må gerne optræde i teksten, man må gerne kunne fornemme hvor den anmeldte bog er læst fra. Dette fordi jeg betragter anmeldelsens emne som mødet mellem denne læser og denne bog. Frem for den illusoriske forestilling om at nu er dette den objektive beskrivelse og vurdering af bogen.\nHvis man mener at kritikerens jeg gerne må være synligt i teksten, er det væsentligt at diskutere hvad det er for et jeg; hvad er et kritiker-jeg for noget? I Danmark har der inden for de seneste to år været en heftig debat om hvorvidt kritikerens jeg helst skal have nogle identitetsprædikater tilfælles med det jeg der taler eller tematiseres i den litterære tekst som kritikeren anmelder. Forfattere har fremsat det synspunkt at man ikke kan anmelde en roman om en lesbisk kvinde hvis man selv er heteroseksuel mand. Jeg er meget uenig, og det vil jeg gerne udfolde. Jeg definerer ikke jeg’et som summen af de identitetsprædikater man kan hæfte på det (køn, seksualitet, socialgruppe, hudfarve osv.), men som det der unddrager sig disse prædikater. Det skal jeg vende tilbage til.\nMan kan også forstå kritikerens jeg som en signatur. Og overveje om ikke kritikken er en genre der er dybt afhængig af signaturen, og også af at denne signatur har fået en form for garantistempel af en avis og en redaktør. I så fald er det måske begrænset hvor meget kritikken er truet af de åbne platforme på internettet, for her kan alle ganske vist skrive om de bøger de har læst, men de har ikke den autoritet som redaktørens stempel giver avis-kritikeren. En anden sag er så at avisen som sådan er truet. Det er meget muligt at avisen går ned, men jeg tror faktisk at anmeldelsen er den sidste genre der går ned med den – det er den eneste avisgenre der ikke har fået alvorlig konkurrence af andre medier.\nMen forholdet til de digitale medier handler ikke bare om trussel, det handler også om nye muligheder og inspiration. Jeg vil udkaste nogle overvejelser over hvordan kritikerens jeg måske kan lade sig inspirere af facebook-jeget og bloggens jeg – igen selvfølgelig også afhængigt af hvordan man forstår og definerer et facebook-jeg og et blog-jeg.\nDet jeg vil tale om, er altså: Kritikerens jeg som det optræder i teksten. Forholdet mellem dette jeg og det jeg kritikeren møder i det litterære værk. Kritikerjeget som signatur. Forholdet mellem kritikerjeget og de digitale platformes jeg. Det kan godt være jeg kommer til at tale ret meget om mit eget kritiker-jeg, og det kan også være det bliver for meget, men det kan vi jo diskutere.\nJeg vil gerne starte med at læse den anmeldelse op som er den ene af mine to eksempler, og som jeg selv har skrevet. Her står der rigtig meget ”jeg”. (En anden grund til at jeg gerne vil læse den, er at den handler om Imre Kertész, der jo gik bort her for en måned siden, og som jeg gerne vil give min hyldest.) Det er en anmeldelse af Imre Kertész: Letzte Einkehr, hans dagbøger fra 2001-2009. Den blev bragt i Politiken under overskriften ”På eksistensens rand”:\nJeg er ikke en overlevende ungarsk-jødisk kz-fange, der efter lejren har levet det meste af mit liv i en totalitær østeuropæisk stat. Alligevel har jeg altid kunnet identificere mig med den overlevendes livsform, som Imre Kertész beskriver den, når han via sit fiktive alter ego fortæller om sit liv ”som logerende”. Alle de år efter krigen, hvor han boede i et lejet værelse i Budapest og bare sad og læste og oversatte og skrev, mens bogbunkerne voksede langt ud af reolen, i stakke langs væggen, indtil værten diskret satte nye reoler op. ”Mit liv som logerende” er for mig også blevet en formel for mit eget liv, den livsform jeg synes skabt til, også når jeg ikke realiserer den. At have hjemme i hjemløsheden er noget jeg identificerer mig fuldkomment med, også selvom jeg på ingen måde har været forfulgt i mit hjemland som Kertész.\nFor mig er Auschwitz imaginær. Men det er lejren også for Kertész: ”Når man inviterer mig til at aflægge vidnesbyrd i sammenhæng med det reelle Buchenwald, rammer det mig som om jeg var blevet fysisk såret. Man udstøder mig fra min imaginære verden og deporterer mig til Buchenwald, hvor jeg ser mig forfærdet omkring.”\nJeg er heller ikke en gammel Parkinson-syg forfatter, der har modtaget Nobelprisen. Alligevel føler jeg mig hjemme i hans situation, sådan som Kertész i dagbogsform beskriver den. Jeg forstår dette med, at anerkendelsen (om det så er Nobelprisen!) på ingen måde letter det daglige slid med at skrive og skabe mod alle odds; mod kroppens skrøbelighed, mod de bestandige krav fra det praktiske og sociale liv, mod sin egen og sine elskedes dødelighed. Jeg kender fornemmelsen af at føle mig som svindler når jeg stiller mig op og holder foredrag som skal forestille at være værd at høre på, at min offentlige person er en rolle som jeg spiller, og ofte dårligt.\nJeg kender følelsen af at leve som en skygge i skyggernes verden, i en grad så man bliver forundret over at finde adresseret post i sin brevkasse: ”I brevkassen regninger, breve, som om jeg levede og var en indbygger i Berlin.” Jeg kender trangen til at identificere sig med den elskedes smerte, som Kertész’ identificerer sig med sin hustrus kræftlidelse, velvidende at det ikke gør andet end at fordoble lidelsen: ”Jeg kan kun lindre hendes lidelse, når jeg lider med hende, og så bliver det dobbelt lidelse, for hende og for mig.”\nJeg deler uforbeholdent Kertész’ kærlighed til Berlins Gamle Vesten, som han flytter til i starten af det nye årtusind og gang på gang besynger i sine dagbogsnoter. Måske kan lige nøjagtigt denne by blive hjem for de hjemløse, fordi den side om side med resterne af fortidens forjættelse lader historiens åbne sår stå og gabe. Et på én gang smerteligt og forløsende paradoks bliver det, at det overlevende kz-offer elsker den tyske kultur højere end nogen anden og føler sig mere hjemme i Berlin end nogen andre steder. Paradokset funkler og tindrer, når han som ærestaler besøger Buchenwald-lejren, hvor han var fange – og indskriver sig i gæstebogen!\nSå er der selvfølgelig også temaer i Kertész’ dagbogsnotater, som jeg ikke kan identificere mig med. Jeg lytter ikke så meget til klassisk musik, som Kertész gør det, både derhjemme i høretelefonerne og ude i byen når hans gode ven Daniel Barenboim giver koncert, men jeg forstår hvordan den store kunst, også musikken, kan give en lykke, som kan gøre et næsten ubærligt liv til at bære.\nJeg er ikke mandlig kvindeelsker, men forstår, at dét er Kertész, og nyder hans beskrivelse af de danske kvinders skønhed, da han er på besøg i København: ”næsten mongolsk udskårne kindben, underlæben en lille smule fremadhvælvet, overlæben smallere og længere; det blondes rødligtvarme tone; erotisk.” Jeg læser interesseret, hvordan der ikke er noget mere aftændende for denne ægtemand end hustruens jalousi, læser og lærer.\nJeg kender ikke depressionens søvnløshed; i udsatte stunder griber jeg tværtimod til søvnen, som et lille lokalt og midlertidigt selvmord. Men mange af Kertész’ dagbogsnotater er skrevet i den dybeste nat, og den travle Nobelprisforfatters omrejsende og selskabelige liv (”som repræsentant for varemærket Kertész”) er levet på ganske få timers nattesøvn.\nJeg er decideret uenig, når Kertész ser enhver anti-israelsk eller anti-amerikansk gestus som tegn på antisemitisme. Og jeg er heller ikke enig, når han hævder, at enhver revolution fører til Auschwitz og Gulag; i dag er den tanke blevet en systembevarende automattanke, der forhindrer os i at tænke os ud af kapitalismen.\nTil gengæld er jeg enig, når Kertész på sygehuset iagttager samme effektivitet og rationalitet, der førte til Auschwitz. Det er en af hans gamle kongstanker: at kz-lejren ikke var uforklarlig og irrationel, men tværtimod resultatet af velorganiseret og sågar ”humanistisk” rationalitet (”at indføre Zyklon-B-gas var blot at ’humanisere’ proceduren” ). Det er derfor han altid har været kritisk over for en anden Buchenwald-overlever, den spanske forfatter Jorge Semprun, der skildrer lejrens kommandøse som et diabolsk blond bestie, der forlystede sig med dødsdømte fanger under lamper af menneskehud. Kertész husker hende tværtimod som en pæn funktionær, der pligtopfyldende fulgte lejrens verdensorden, også når den var massemordets orden.\nMen ét er forfatterens uenighed med en anden forfatter, noget andet er menneskets møde med det andet menneske: ”11. Maj 2003: I går i Jena, jeg læste højt sammen med Semprun i universitetets aula: Det som lader sig resumere i denne korte sætning er så indholdsrigt, at det rører mig til tårer. Jeg omfavnede denne smukke, hvidhårede mand med de mørkt glødende øjne, og han boksede mig legende i armen.”\nJeg er ikke kz-overlever, jeg er ikke syg af Parkinson. Men måske har vi potentielt i os den randeksistens, som andre befinder sig eller har befundet sig i. Jeg kan føle mig forbundet med den mand, der som ung lejrfange og som gammel, syg mand befinder sig på randen af eksistensen. Ligesom Kertész kan føle sig forbundet med tiggeren, som han dagligt iagttager fra sin lejlighed i Meineke-Strasse, og skriver om i sin dagbog. Den tigger, i forhold til hvem han må være den velbjergede mand i den fine lejlighed.\nKertész er altid vigtig at læse, men har for mig nærmest været livsvigtig i en af de perioder hvor man kommer helt tæt på død, lidelse og håbløshed. For mig er der intet mere opmuntrende og trøsterigt end hans usminkede pessimisme isprængt små glimt af forsigtig tro på kærligheden. I sit seneste og formentlig sidste, fuldstændig forrygende interview (givet til die Zeit tidligere på efteråret) siger han til allersidst, at han nu er færdig med at leve og skrive, men der er lige én ting: ”Der er et ord, det kaldes kærlighed. Det ville jeg gerne gøre noget nyt med. Men hvad skal jeg skrive med? Mine hænder vil ikke mere. Jeg er meget træt.”\nSom litteraturteoretiker er jeg imod identifikationen som tilgang til litteraturen, men som kritiker gør jeg den altså her til en slags metode eller strategi. Men det er vel at mærke en identifikation der har formlen: Jeg har egentlig slet intet tilfælles med det jeg der taler til mig fra denne bog, alligevel kan jeg med al mulig patos identificere mig med de tilstande han beskriver. Hvis der er en identifikation, så er den hinsides identitetsprædikater.\nFaktisk var min redaktør lidt anfægtet af denne anmeldelse, han skrev til mig at folk ”undrede sig” og bad mig forklare mig i en kommentar. Det gjorde jeg så, ved at tage udgangspunkt i at den store litteratur kan være en trøst når man befinder sig i en udsat situation, og at i min aktuelle situation havde Kertesz altså været en trøst. Og så skrev jeg sådan her:\nMen hvad er det ved litteraturen, der trøster? Er det genkendelsen og identifikationen: Andre har også lidt …? Ja, jeg påstår at jeg identificerer mig med Imre Kertész, at jeg genkender hans følelse af at leve ”som logerende” og at have hjemme i hjemløsheden. I Kertész’ dagbøger kommer der yderligere den krølle på, at jeg identificerer mig med dét, at han selv finder trøst i kunsten: Han skriver om redningen i at læse Beckett eller lytte til Mahler i depressionens søvnløse nætter. På den anden side: hvis Kertész nu sad over for mig på en café og fortalte om, hvordan det er at være Holocaust-overlevende, Parkinson-syg Nobelprisforfatter, ville det så mildest talt ikke være malplaceret, hvis jeg udbrød: ”Jeg ved lige præcis hvordan du har det! Jeg kender det!”? Indebærer både den æstetiske og etiske erfaring ikke tværtimod, at man åbner sig for den anden og det andet, som noget fremmed, noget andet end én selv? Jo, men måske kan det også være en vej til fremmedheden i sin egen kerne at identificere sig med det fremmede netop i kraft af dets fremmedhed. I en af sine tidligere bøger udfolder Kertész identifikationen med den jødedom , som han egentlig står helt fremmedgjort over for, som en identifikation med den tante, som han som chokeret lille dreng så sidde (efter jødisk skik barberet) skaldet foran et spejl: ”Jeg er en pilskaldet kvinde foran et spejl!” – altså identifikationen med det helt absurd fremmede – Er det ikke i samme ånd at jeg kan sige: ”Jeg er en gammel Parkinsonsyg Nobelpris-forfatter”?\nHermed er vi ved diskussionen om hvorvidt jeget skal defineres ud fra sine identitetsprædikater, eller som det der undslipper dem. Der har som sagt i den aktuelle danske litterære debat, ligesom i den aktuelle samfundskritik, været en meget stærk insisteren på identitetsprædikater og på at kritikeren helst skal dele prædikater med det jeg der taler fra bogen. Trukket hårdt op må det for denne anskuelse være problematisk at jeg anmelder Kertész uden selv at være mand, jøde, gammel og syg.\nMen her vil jeg kalde lige nøjagtig Kertész til vidne for en forståelse af jeg’et som det der ikke kan udtømmes i identitetsprædikater. Opgøret med identitetsprædikater er et gennemgående tema i forfatterskabet. Kertész betragtede dem som ”domme”, vi er underkastet. Vi er alle dømt til en social, etnisk, kønsmæssig, seksuel, religiøs osv. særidentitet. Jøde-dommen var for Kertesz en sådan dom, om end en dom, der i hans levetid blev særlig fatal. Men det at han betragtede sin særligt fatale dom som en variant af et almenmenneskeligt grundvilkår frem for noget der satte ham uden for menneskeheden, var medvirkende til at han overlevede overlevelsen, og er en visdom han har givet videre til hvem der måtte have ører for den i en kultur der i stigende grad klistrer identitetsprædikater på os alle.\nDen danske litterære debat om kritikerjegets identitetsprædikater blev sat på spidsen da kritikeren Lars Bukdahl mødte forfatteren Kristina Nya Glaffey i TV-programmet Deadline. Kristina Nya Glaffey gør sin egen identitet som lesbisk til et gennemgående tema i sine romaner og påpegede at Lars Bukdahl som hvid, heteroseksuel, midaldrende mand nok har problemer med at forstå dem. Det gjorde Bukdahl helt ulykkelig. Det mindede ham om dengang han som lille var med sin mor på feministisk ø-lejr og rigtig gerne ville have et stort flot badge med kvinde-kamptegnet, men det måtte han ikke, for han var jo en dreng. Til sidst i TV-programmet tryglede og bad han Glaffey: ”Må jeg ikke nok få lov til at være lesbisk når jeg læser dine bøger?” Det var der noget hjerteskærende ved.\nTV-debatten var kulminationen på en diskussion som Bukdahl havde sat i gang ved at skrive på sin blog (og her nærmer vi os så også de digitale mediers rolle) at han var tilhænger af ”identitetskarnevalisme” og modstander af ”identitetsfundamentalisme”. I Bukdahls definition er en ”identitetskarnevalist” en som har en legende tilgang til sin egen identitet, eller rettere til sine flere forskellige identiteter, som man så kan udstille og bære som masker. Bukdahl henviste til digterne Yahya Hassan og Asta Olivia Nordenhof som sådanne ”karnevalister” der kan lege med deres identiteter som hhv. andengenerationsindvandrer med muslimsk baggrund og psykiatrisk tilfælde med prostitution på sit cv. ”Identitetsfundamentalisten” er derimod den der identificerer sig inderligt med sin særidentitet, eksempelvis som bøsse, muslim, kvinde.\nKristina Nya Glaffey og forfatterkollegaen Maja Lee Langvad tog til genmæle mod Bukdahl i en aviskommentar. Begge forfattere falder ind under Bukdahls begreb om ”identitetsfundamentalisme” for så vidt som de i deres forfatterskaber og som debattører insisterer på deres særidentiteter som lesbiske, og i Langvads tilfælde desuden identiten som transnationalt adopteret. Glaffey og Langvad mener ikke at det er leg og sjov og karneval når de og andre digtere tematiserer deres særidentiteter, de mener snarere det et alvorligt vidnesbyrd om undertrykkelsen af (sociale, etniske, seksuelle) minoriteter. Samtidig finder de begrebet ”fundamentalisme” misvisende for solidariteten med undertrykte særidentiteter.\nSå er fløjene ridset op: den liberale, seriøse kamp for særidentiteters rettigheder (Glaffey og Langvad) over for en postmoderne, ironisk leg med identiteter (Bukdahl). Men er det virkelig de eneste to mulige positioner? Og indfanger nogen af dem hvad der foregår hos digtere som Hassan og Nordenhof?\nFor mig at se foregår der det at vi møder jeget som en størrelse der hverken er identitetsløs karnevalist eller har en marginaliseret identitet, men snarere må beskrives som det der bliver til overs når alle prædikaterne er remset op. Glaffey og Langvad anklager Bukdahls karnevalisme for at gå i spænd med nyliberalismens forestilling om det frie valg, som om sociale identiteter var noget vi frit kunne i- og afklæde os. Det svarer ikke til deres egne erfaringer med at være koreansk adoptivbarn og/eller lesbisk. Men spørgsmålet er om enhver tænkning i (etniske, seksuelle etc.) identitetsgrupper ikke flugter fint med det senkapitalistiske forbrugersamfund, hvor befolkningen inddeles i ”segmenter”, for at markedsføringen kan ramme så præcist som muligt.\nDen position,som Bukdahl kalder ”karnevalisme”, kan minde om det man inden for feminismen har kaldt ”maskerade”. Under patriarkatet er kvinden den der klæder sig ud og veksler mellem forskellige roller og kostumer (fra luder til madonna), men i stedet for at afvise denne funktion kan hun udnytte den dels til at skabe skred i faste identiteter, dels til kritisk at udstille roller. En sådan form for maskerade er ikke ironisk, postmoderne identitetsleg ud fra en liberalistisk forestilling om det frie valg. Snarere kan man tale om en ”mimetisk kritik”, en måde at udstille og sprænge faste kategorier indefra.\nSom når Yahya Hassan poserer i rollen som indvandrer med kreative sprogfejl: ”MIG JEG KOKSER I MIN ORDSTILLING/ OG JEG SIGER WALLAH/ MIG JEG SIGER PANSER ER GRIM/ WALLAH DE DUM!” Dette er hverken karnevalistisk identitetsleg eller identifikation med sin særidentitet. Snarere en slags foruroligende, forstyrrende (og humoristisk!), ikke let aflæselig på én gang over- og dis-identifikation.\nLitteraturen er et af de steder hvor vi kan møde mennesket som noget andet end summen af sine identitetsprædikater. I det journalistiske sprog, i debattens sprog er vi lig med vores prædikater. Men ikke i litteraturens. Litteraturen kan indfange det jeg der netop er det der bliver til overs når vi har oplistet vores prædikater. Som en af mine guruer (den amerikanske germanist Eric Santner) siger det: ”Kærligheden retter sig mod det der ikke kan skrives i en kontaktannonce.” Det gør litteraturen også, når den undersøger jeget.\nNår Yahya Hassan skriver om at sidde alene i børnehavens garderobe ved juletid og betragte de nellike-gennemstukne appelsiner som voodoo-dukker, kan man læse det som et udsagn om en muslimsk indvandrerdreng der er ekskluderet fra det danske (kristne) julefællesskab. Men samtidig kunne digtet være noget fra min egen barndom. At føle sig uden for fællesskabet er en følelse de fleste af os har til fælles. Og jeg (hvid kvindelig gammeldansker) er Hassan taknemmelig for at have givet mig voodoo-appelsin-metaforen, som et billede hvor også min barneaggression pludselig får den plads den ikke havde i børnehavens pædagogunivers.\nVi er alle underkastet en særlig social, etnisk, seksuel, kønsmæssig, religiøs etc. ”identitet”. De undertrykte er (tvunget til at være) særligt opmærksomme på denne identitet, hvorimod det er nyt, at en toneangivende kritiker som Bukdahl (hvid heteroseksuel mandlig akademiker) bliver bedt om at være opmærksom på det. Det kan han sådan set have godt af. Men jeg tror ikke,at vejen frem er at vi identificerer os med denne ”identitet”. Jeg tror at vejen frem er dis-identifikation. Hvis det handler om at alle skal have samme rettigheder, er det vigtigt at tænke dette ”alle” som det alment menneskelige, ikke som summen af alle mulige særidentiteter. Til gengæld er det sådan at det alment menneskelige inkluderer at være underkastet disse identitetsprædikater (om det er kvinde eller mand, hetero eller homo, europæer eller asiat, muslim eller kristen). Men også at mennesket er det der aldrig er udtømt i disse prædikater.\nHermed plæderer jeg for at kritikerens jeg sætter sig i en position der minder om det litterære jegs, et jeg der overskrider sine sociale identitetsprædikater, men naturligvis ikke desto mindre kæmper med at være underlagt disse prædikater.\nKan det ikke virke hovmodigt at sammenligne kritikerens jeg med det litterære jeg? Måske. Men jeg mener faktisk at både kritikeren og den litterære forfatter skriver sig ind i den zone hvor et jeg er noget andet end det socialt prædikerede jeg, som det journalistiske sprog kan beskrive. Og at det kritiske projekt har et slægtskab med et projekt som også er meget litterært, nemlig at give sprog til en unik æstetisk erfaring.\nDet er et litterært projekt at sprogligt indfange de sanseerfaringer af verden som har det med at undslippe de begreber og kategorier vi er kulturelt programmerede til at sortere vores perceptioner efter; det er kritikkens projekt at indfange den slags sanseerfaringer af kunsten. (Denne tanke fik jeg efter en samtale med Josefine Klougart – Klougart karakteriserede sine egne romaner som et forsøg på at give sprog til det der ikke har noget sprog, det der undslipper vores på forhånd kodificerede sprog. Senere sagde hun: ”Når man oplever en fantastisk film eller bog, kan man kun sige: ’Fantastisk!’” Så var det jeg tænkte om ikke også kunstoplevelsen er et eksempel på en sanseerfaring som det er vanskeligt at sprogliggøre, men som det så netop er kritikkens opgave at forsøge at sprogliggøre, at finde et sprog til.)\nHvis vi nu skal vende os mod de digitale medier: så vil jeg egentlig også i den forbindelse hævde et slægtskab mellem den aktuelle kritik og litteratur ud fra den tese at begge lader sig inspirere af de digitale, web-baserede genrer.\nJeg er her inspireret af den danske litterat og digter Martin Glaz Serup som har gjort sig overvejelser over det blog-agtige som en tendens inden for poesien hvor digterjegets erfaringer med det store og det små sidestilles. Vi taler om en type poesi som har været en trend i Danmark i hvert fald de seneste ti år (Serup nævner som eksempler sig selv og Niels Frank og Morten Søndergård), og som handler om digterens omgang både med sine nærmeste og med kunstværker og med de begivenheder der tilflyder ham eller hende gennem nyhedsstrømmen: Krig, klimakatastrofer, flygtningestrøm osv. Her er der ikke noget hierarki mellem de forskellige erfaringer, de er sidestillede. Martins tese er at der et slægtskab mellem denne type poesi og bloggen.\nHvis man (som Serup) slår op under ”blog”, eller rettere ”weblog” i Routledge Encyclopedia of Narrative Theory, så står der at det er en website der ofte opdateres og består af optegnelser i en personlig og uformel stil, og at genren omfatter et kontinuum fra bekendelsen, online-dagbogen, til at have fokus på et bestemt emne eller en bestemt aktivitet. Der står også at genren kan minde om brevromanen eller dagbogen, men at den adskiller sig fra disse ved optegnelsernes arbitrære slutning; de slutter bare når skribenten ikke gider skrive mere. Og så står der at genren godt kan rumme eksplicit eller implicit fiktive træk, men at genreforventningen er at det ikke er fiktion.\nDet er min tanke i dag om Olga Ravns anmeldelse, som er mit andet eksempel, ikke deler visse af disse genretræk og dermed sådan set også deler træk med den digtsamling af Morten Søndergaard hun anmelder. Hvilket i så fald gør Ravns anmeldelse til et eksempel på den mimetiske kritik, som jeg andre steder har plæderet for – det at man som kritiker faktisk gerne må lade sig smitte af sin genstand (noget der er strengt forbudt i akademisk sprog, hvilket er medvirkende til at det for mig er meget vigtigt at få lov til at skrive som kritiker ved siden af min akademiske virksomhed). Information bragte Ravns anmeldelse af Morten Søndergaards Processen og det halve kongerige under overskriften ”Den Søndergårdske gåtur”:\nDen Søndergaardske gåtur er en legende, nysgerrig gang gennem landskabet, som det nu kommer dumpende. Tid og rum er flydende, gåturen er ikke på den måde lineært fremadskridende, den er også pakket med associative udflugter og angst og eufori og spring fra fortid til nutid og datid og rundt igen. I Morten Søndergaards nye bog Processen og det halve kongerige spankuleres der videre ud i verden, mere løst, mere poetisk flanerende end før set fra Søndergaards side.\nDaggryet er tilbagevendende. Og det er en morgen med lys og redebon morgenstivert og et dejligt du i sengen. Gåturen er også, på mange måder, en slags evig morgen, altid ny, altid i sin begyndelse, når man drejer om næste hjørne.\nPå samme måde arbejder Søndergaard med en åben og inkluderende skrift, der lader livet strømme igennem sig. Hans bog har ingen genrebetegnelse, det er ret symptomatisk for værket i sig selv. Formelt set kan vi kalde det genreløs prosa, åben for fortolkning. Altså en lang tekststrøm uden provokerede linjeskift, men med et klart poetisk omdrejningspunkt.\nDer står virkelig meget om sprog og digtning og poetik. Man kunne sige, at bogen udelukkende handlede om sproget, men det er noget pjat. At gøre sig tanker om litteraturen og poesien er en naturlig del af det fortællende jegs liv på lige fod med trafikken og hjemmets dårlige internetforbindelse.\nNår Søndergaard bliver anekdotisk fungerer stilen virkelig godt. Det er her, at det åbne værks udstrakte mark, og al det Umberto Eco taler om, kommer til sin ret. Historierne trækkes ind fra Discovery Channel, fra barndommen, kunsthistorien, fra nærmeste beværtning og alle mulige andre steder. Det er først og fremmest bare sjovt, men det skaber også en samhørighed mellem farmor og Chopin, der begge led af dødsangst.\n»Kussen er en sprække / pikken er rund / alligevel passer de sammen«, skriver Søndergaard på levering, da en borgmesterkandidat beder ham om noget poesi til kvinderne. Det er megaplat, men fedt at Søndergaard giver sig selv lov til at være fjollet. Hele tiden er der den her eufori over at være i live. Bogens sidste del flyder over med ømme kærlighedserklæringer til det du, jeg’et lige går rundt og lever sit liv med. Halvaparte biologisk trivia indblandes begejstret i kærlighedsrummet. Der festes med den slimede søanemone af vidunderlig seksualitet.\nDet vrimler med tilbagevendende motiver, forladte huse, telefonproblemer, H.C. Andersen, Kafka (jvf. titlen) og så videre. Det er ret fristende at kaste sig ud i en hardcore symbolsk læsning af de forskellige ting, men hver gang jeg prøver på det, får jeg en slatten analyse ud af det. Det er ikke rigtig spændende, om litteraturen er et forladt hus eller ej, Søndergaard går rundt i det under alle omstændigheder. På den måde lykkedes det bogen at undvige et mere traditionelt læsermøde, hvor teksten er en nøjagtig optegnet kode, der gemmer på usagte erkendelser. Det er alligevel okay befriende, at der ikke ligger et såret dyr på bunden af bogen, en dunkel hemmelighed som teksten udspringer fra. What you read is what you get.\nMen nogen gange kan det godt virke mærkeligt, at Søndergaards alligevel ret radikale værkopfattelse ikke har smittet mere af på hans sætningskonstruktion. Den ser helt konventionel ud ved siden af den overordnede form. Et stærkt skønhedsideal, som kan virke en smule brugt (isfugle, dødens blomster), forhindrer det åbne værk i at være så åbent endda. Det er klart, når stjernerne fråder, og billederne bliver grove, at det virkelig rykker.\nSøndergaards bog har ikke noget centrum, der er ingen hovedkonflikt. »Denne bog bør have en handling, en form for drama, en udvikling og et klimaks, men det har den ikke.« skriver han. Det virker lidt som en dårlig undskyldning. Jeg er ikke sikker på, at det partout gør en bog litterært interessant, at den gør op med tidligere tiders narrative skeletter. Det anti-hierarkiske ideal har den kæmpe svaghed, at det næsten er umuligt at tale om, at noget er bedre end noget andet. Det kommer der rigtig mange kedelige sider ud af blandt ret mange gode.\nHvordan skal man redigere en tekst, som gerne vil gøre plads til hvad som helst? Er der lodne og udflydende skønhedsidealer, der skal svinge sceptret? Er der gode og dårlige måder at kede sig på?Pludselig skal jeg til at afgøre om sådan et værk overhovedet er holdbart, det kan jeg slet ikke finde ud af. Nogen, der forsker i litterær kedsomhed, må gerne ringe til mig med det samme på telefon: 31 40 18 96.\nFørst karakteriserer Ravn værket med gåturen som metafor – den slentrende, flanerende gåtur hvor man kommer forbi snart det ene, snart det andet og tillader sig omveje og ekskurser. Når hun skriver at det at gøre sig tanker om litteraturen og poesien er en naturlig del af det fortællende jegs liv på lige fod med trafikken og hjemmets dårlige internetforbindelse – så minder det om Serups karakteristik af den blog-agtige poesis jeg. Olgas anmeldelse bliver selv en slentren gennem værket. Det bliver ikke en lige vej med en styrende pointe, men, særligt i sidste del, en afprøvning af forskellige veje – hun forsøger at læse symbolsk, men nej det kan man ikke, og det er sådan set befriende, så forsøger hun at læse bogen som et radikalt åbent værk, men så er der alligevel noget der ikke er radikalt nok, og til sidst står hun tvivlende og tøvende og ved ikke rigtigt hvilken vej hun skal tage og bliver skeptisk over for den her mangel på hierarki som præger den Søndergårdske gåtur. Og så kommer slutningen, som jeg er vild med: ”Pludselig skal jeg til at afgøre om sådan et værk overhovedet er holdbart, det kan jeg slet ikke finde ud af. Nogen, der forsker i litterær kedsomhed, må gerne ringe til mig med det samme på telefon: 31 40 18 96.”\n(Jeg har faktisk spurgt Olga om det var hendes rigtige mobilnummer, og det var det. Desuden fortalte hun at slutningen var inspireret af Klaus Høecks Ulrike Marie Meinhof-digt som ender med at digteren skriver at hvis nogen vil være med til at starte en revolution må de gerne ringe til ham på telefon det og det.)\nBortset fra at slutningen er et autofiktivt gimmick som bringer Olgas anmeldelse i slægtskab med – ja, netop autofiktionen – så synes jeg også det er et træk der ligner den her lidt bratte, arbitrære slutning som kendetegner blog-indlægget. Et træk man kan finde også hos en digter som Asta Olivia Nordenhof. Nordenhofs tekster starter ofte på hendes blog før de havner i hendes bøger, og hun kan finde på at afslutte dem med ”hejhej, det var bare det jeg ville sige”, eller ”nu går jeg i seng” eller sådan noget.\nLigesom bloggen kan være ikke bare et alternativ til og dermed en potentiel trussel mod kritik-genren, men en inspiration – så tænker jeg faktisk at facebook-opdateringen også kan være det. Der hvor den ikke er en poseren for de andres blik, en fremvisning af et idealjeg, men snarere en lille og gerne fyndigt formuleret iagttagelse gennem et særligt jeg forstået som en særlig sensibilitet. Jeg vil derfor gerne afslutte med at læse en lille stribe fragmenter, som jeg opfatter som litteraturkritik i statusopdateringens genre:\n“Hun havde altid læbestift på når hun læste, som om hun var gæst hos nogen.” Åhå, Hesselholdt … En smuk tanke, måske endda til efterlevelse. På med stiften, kære læsere.\nHvorfor er det lige at mennesker står i vejen for sig selv og insisterer på at bytte deres tryllestave ud mod gamle elendige kviste som står og samler støv i et hjørne? Det er fanme et godt spørgsmål. Tak til Bruno K. Öijer.\nMin trang til ord er oral: jeg sutter på dem, søber i dem, bider i dem, sluger dem, spytter dem ud som projektiler. Men lader dem også gå gennem fordøjelsessystemet. Når der er gang i min verbale fordøjelse, er der som regel også gang i min kropslige. Ligesom forstoppelse indtræffer synkront i begge systemer.\nJeg elsker tonen i Martin Luthers nadverskrifter, den er virkelig KAN DU SÅ FORSTÅ DET MARIANNE. Og fornærmelserne er lige til at samle på: Satans tropist! Ubestandige deutist! Skamløse Økolampadist!\nHar denne mærkværdige og helt forbudte identifikation med Imre Kertész. Han kan, ligeledes helt mærkværdigt og forbudt, længes efter kz-lejrens ”gyldne time”. Jeg havde i et glimt en længsel efter den særlige måde lyset faldt på over den grimme forstad sidste vinter, når jeg var på vej til hospitalet for at besøge min ulideligt syge søn (og ikke længere vidste hvad ”jeg” var et navn for). At nostalgisere det forgangne, selv det helt ulidelige forgangne.\nDet var bare det jeg ville sige, hej hej.\nMartin Glaz Serups artikel ”Mit let poetisk sprog. Løse noter om klummen og bloggen i ny dansk litteratur” står i Bogens Verden 2006/1